c: text/html

text:
Kushone umvukuzi esemsebenzini
2012-06-25 16:24
Johannesburg - Kushone umvukuzi ngesikhathi kwenzeka ingozi ekheshini ebelibathwele ngaphakathi emayini iLonmin, eseBrits, eNorth West, kusho imayini ngoMsombuluko.
Umsebenzi ushone ngoLwesihlanu, ume nse umsebenzi ngemuva kwesehlakalo, kusho isikhulu u-Ian Farmer.
Umsebenzi uzothi ukuma endaweni yesehlakalo kuze kuba kuphothulwa uphenyo.
"Inkampani ithanda ukwedlulisa amanzi enduduzo emndenini womsebenzi oshonile, kubangani kanjalo nezihlobo," kusho uFarmer.
Okwamanje ibingakabi khona imininingwano egcwele ngengozi.
– Landela IzindabaNews24 kuTwitter (@IzindabaNews24).

robotstxt: allowed

filter: keep


text:
Kubulawe ibhungu kweyezikhothane
2013-01-16 07:45
Johannesburg - Ibhungu lasePimville, eSoweto, lendele koyisemkhulu kulandela ingxabano equbuke phakathi kwalo nezikhothane ngempelasonto, kusho umbiko weSowetan.
Izikhothane zidume ngempilo yobukhazikhazi nokuthanda izimpahla zikanokusho, nalapho izimbangi zihlangana khona bese kushiswa imiswenko.
UThato Motale, 18, wagwazwa kabili esifubeni ngoMgqibelo ebusuku, washonela endleleni eya esibhedlela.
Umzala kaMotale, 16, uthi ubenganakile ezihambela ngesikhathi kuqhamuka esinye sezikhothane simchapha ngenhlamba.
"Kuthe ebusuku ngalo lelo langa zabuya izikhothane, kwaqubuka impi kwagwazwa uMotale," esho.
Okhulumela amaphoyisa aseKliptown uConstable Zanele Bens uthe kuvulwe icala lokubulala, umsolwa uboshiwe.
- Landela
IzindabaNews24 kuTwitter
- News24


text:
Imisakazo Isizasetshenziswa Ukwethula Izifundo Ezikolo
Lolu Hlelo olwaziswe ngumpathintambo wezemfundo uMnu David Coltart luzasebenzisa imisakazo yeradio labomabonakude ukwethula izifundo.
Minister of Education David Coltart
xMinister of Education David Coltart
Sithandekile Mhlanga
05.12.2012 17:38
WASHINGTON—
Umphathintambo wezemfundo uMnu. David Coltart uthi ugatsha lwakhe solusungula uhlelo lwemisakazweni yamachacho lakubomabonakude oluzasetshenziswa ezifundweni ezikolo, ikakhulu ezisemaphandleni.
Embikweni asanda kuwethula, uColtart uthi isigodlo sohlelo lolu, olusekelwa yinkampani yeGermany, sizakuba se Education Training Centre eMt. Pleasant eHarare, njalo lindawo isilungiselelwe loluhlelo.
Uhlelo olufanayo lwalukhona emisakazweni yamachacho kuphela,njalo lwamiswa ilizwe lisanda kuthola uzibuse. Kuzasakazwa okuphathelane lemfundo ngemitshina egoqela amakhomputha asebenzisa amandla elanga awesolar energy ezikolo zemaphandleni.
UMnu. Decent Bajila, umgcinisihlalo wabatsha kubandla le MDC elikhokhelwa nguMnu. Welshman Ncube utshele uSithandekile Mhlanga weStudio 7 ukuthi uhlelo lolu luzaphathisa ukuthuthukisa imfundo elizweni.
Ingxoxo LoMnu. Decent Bajila


text:
Uzoba mningi epalini uMeyiwa
2012-08-23 16:35
Johannesburg - Iqembu i-Orlando Pirates lizobashintshanisa onozinti bayo kuze kuphele isizini, kusho unozithi weqembu uSenzo Meyiwa, ekhuluma nabezindaba.
UMeyiwa ukhuluma nje ngempelasonto ezakhe zizobhekana neSuperSport United emlenzeni wesibili wama-semi final eMTN8.
Uthe umqeqeshi u-Augusto
Palacios ushaye umthetho othi akekho unozinti ozohlala ebhentshini kuze kudlule imidlalo emithathu.
"Sibe nomhlangano singonozinti safika esinqumweni esithi akungabi khona nozinti ozokhuhla ibhentshi kuze kudlule imidlalo emithathu," kusho uMeyiwa.
"Lesi yisinqumo sesizini, sizoshintshana emapalini."
"Imbangi yami enkulu wuMoeneeb Josephs, umqeqeshi uma enginika ithuba, ngidlala ngokuzimisela."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kudunwe umkhumbi e-Ivory Coast
2013-02-04 12:00
Kuala Lumpur – I-International Maritime Bureau ngoMsombuluko ithe umkhumbi kawoyela waseFrance oduke eIvory Coast ngempelasonto kukholakala ukuthi uduniwe.
Abanikazi bomkhumbi iLuxembourg obuthwele abantu abangu-17 bagcine ukuxhumana nawo ngeSonto, kusho uNoel Choong, oyinhloko yeMaritime Bureau eKuala Lumpur, ebikela i-AFP.
"Umkhumbi odukile kusolakala ukuthi udunwe abaduni bemikhumbi,” usho kanje, waqhuba wathi ababhekele ezasemanzini sebexwayise imikhumbi.
"Kubukeka sengathi abaduni balibhekisa ngase-Ivory Coast ngoba izwe laseNigeria nelaseBenin asezame ukuqinisa ezokuphepha eGulf of Guinea," kusho uChoong, owalile ukwenaba ngalesi sigameko.
Uzwakalise ukukhathazela ngokwanda kwezigameko ezifuze lesi kule ndawo, waveza ukuthi kube nezinye izigameko ezimbili muva nje, phakathi kwazo kusale kulimele umuntu ngemuva kokudutshulwa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
UZuma utuse ubuqhawe kuChaskalsonComment on this story
INTATHELI YESOLEZWE
ININGIZIMU Afrika isiphinde yagubazelwa ifu elimnyama kulandela ukudlula emhlabeni kwejaji lokuqala eNkantolo yoMthethosisekelo kuleli, uChief Justice Arthur Chaskalson odlule emhlabeni ngoMgqibelo.
Leli zwe ligqemeka le ngozi yokudlula kukaChaskalson, lisesemanzini kulandela ukudlula kukaSolwazi Jakes Gerwel osebenze kakhulu noMengameli wokuqala wentando yabantu uDkt Nelson Mandela.
UChaskalson uzibhale emlandweni wakuleli ngokuba yingxenye yamalungu ayemele abaholi bezepolitiki ecaleni eliyingqophamalndo kuleli elaziwa nge-Rivonia Trial.
Leli cala laziwa njengecala lezepolitiki elibucayi kunawo wonke lapho uMandela aphunyuka khona esigwebweni sentambo esasifunwa uhulumeni wobandlululo.
UMengameli Jacob Zuma edlulisa amazwi enduduzo emndenini kaChaskalson uthe, bekuyimpilo yobuqhawe hhayi ubugwala njengoba eveze ukuthi wayesekhaleni ngesikhathi kuliwa nobandlululo akazange ahlehlele nyovane.
“UChaskalson uphile impilo yobuqhawe elwa nobandlululo futhi ubeseqhulwini ngesikhathi kuzanywa ukubunjwa komphakathi ongacwasi ngokwebala, noma ngobulili. Uphinde wabamba iqhaza elikhulu kumthetho sisekelo wakuleli. Isizwe silahlekelwe kakhulu,” kusho uZuma.
UChaskalson ubeyiJaji lokuqala enkantolo yomthetho sisekelo kuleli. Ubambe lesi sikhundla kusukela ngo-Novemba 1994 kuya ku-2005 okuwunyaka athatha ngawo umhlalaphansi.
“Sifisela umndeni kaChaskalson amandla ngalesi sikhathi sobunzima futhi sifisa wazi ukuthi usemicabangweni yethu,” kusho uZuma.
UChaskalson uzofihlwa ngohlelo lombuso.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kungenzeka ukuthi kulimale nabase-Australia eNZ
2011-02-22 12:50
Sydney - UNdunankulu wase-Australia uJulia Gillard uthe izwe lakhe alizilungiselele ekutheni kungenzeka ukuthi kukhona abantu bakuleliya lizwe abashonile eNew Zealand, ngesikhathi kunokuzamazama komhlaba okudlule nemiphefumulo yabantu abangu-65.
UGillard uthe bangu-8,000 abantu base-Australia abaseCanterbury, nalapho kuhlasele khona ukuzamazama komhlaba edolobheni laseChristchurch ngoLwesibili, kuwisa amabhilidi.
"Kungenzeka ukuthi kube khona abantu base-Australia abalimele, abavalelekile noma abashonile kulesi sigameko," kusho undunankulu.
"Kumele sizilungiselele ngesimo esikanjalo."
Kuzothunyelwa amathimba amabili ezokutakula ukuze ayosiza eNew Zealand. UGillard uthi kuzothunyelwa nethimba lezempilo, njengoba ethi i-Australia iyabazi ubuhlungu obuzwiwa iNew Zealand kulandela ukuthi ihlaselwe isiphepho esinamandla nezikhukhula ezabulala inqwaba yabantu.
- Sapa - AFP


text:
IChiefs itatazelile - Baxter
2012-11-26 07:51
Johannesburg - Irekhodi leKaizer Chiefs lokungashaywa imidlalo engu-11 ilandelana liphuke ngesikhathi iPlatinum Stars iyibhaxabula ngo 2-0 eRoyal Bafokeng Stadium ngempelasonto, kubika iSowetan.
IChiefs "ingenwe ngamanzi emadolweni" ngesikhathi iStars itshengisa ukuzimisela, kusho umqeqeshi wayo uStuart Baxter.
AmaKhosi asephambili ngephuzu elilodwa ezimbangini zawo ezinkulu i-Orlando Pirates.
Kanti kulindeleke ukuthi kusiphuke izidindi uma la maqembu esehlangana ngoDisemba 8 eSoccer City.
"Ngicabanga ukuthi singenwe ukwesaba kancane, kanti iStars ibingafuni lutho olusondela epalini layo.
"Besazi ukuthi kuzoba umdlalo onzima lo, kodwa sidlale kabi kakhulu esiwombeni sokuqala," kusho uBaxter.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
IPirates ithembisa ngokunqoba i-United
2013-02-12 10:03
Johannesburg - UDaine Klate uthi bazi kahle ukuthi iSuperSport United yiqembu elinzima ukulishaya, kodwa wathi i-Orlando Pirates ikubheke ngabomvu ukubuya namaphuzu amathathu, kubika iKickOff.com.
“Umdlalo wethu neSuperSport United uzoba ngothakaselwe kakhulu,” kusho uKlate ku-website yeqembu.
“Sesidlale nabo kathathu kule sizini kanti asikaze sinqobe.
“Kumele sincike ezinhlelweni zethu ngomdlalo sihlalele ethembeni lokuthi sizokwazi ukuthola la maphuzu afunekayo."
AmaBhakabhaka alele isibili ohlwini lwePremiership, ngemuva kweKaizer Chiefs.
Umdlalo uzoqala ngo-19:30 ngoLwesithathu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Angisoze nganqaba ukumela izwe - Khune
2012-12-13 14:02
Johannesburg - Unozinti weBafana Bafana u-Itumeleng Khune uthi akasize anqaba ukumela isizwe uma ebiziwe yize kunabaphakamisa ukuthi kumele ake athi ukuphunyuzwa kancane.
UKhune uphendule kanje ngesikhathi ebuzwa ukuthi akathandi yini ukuphumula uma iBafana isibhekene neMalawi ngoDisemba 22, kubika iKickOff.com.
Umqeqeshi weKaizer Chiefs uStuart Baxter ngoLwesithathu uthe uzobamba umhlangano nomqeqeshi weBafana uGordon Igesund mayelana nokukhula kokukhathazeka ngokusetshenziswa kwabadlali bakhe eqenjini lesizwe.
Kodwa uKhune, ulubheka ngendlela ehlukile lolu daba.
USpiderkid uyavuma ukuthi kuzoba nzima kubadlali abaningi ukuthi banqabe ukumela isizwe.
"Yisinqumo somqeqeshi ukubiza abadlali abadingayo. Anginalo ilungelo lokunqaba," kusho uKhune.
"Yize sidinga ukuphumula, kodwa futhi kubalulekile ukwazi ukuthi sibizelwe ukumela izwe. Lelo yiphupho layinoma yimuphi umdlali, lokugqoka ijezi leBafana."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Unikela ingxenye yomcebo uMotsepeComment on this story
INTATHELI YESOLEZWE
INJINGA kasomabhizinisi ophinde abe ngumnikazi weqembu eligijima kwi-PSL, iMamelodi Sundowns, uMnuz Patrice Motsepe, uqophe umlando kuleli ngesikhathi ememezela ukuthi uzonikela ngengxenye yomcebo wakhe kubantu abampofu kuleli.
“Sifuna ukwakha isisekelo sokuthi wonke umuntu wakuleli azizwe enza umehluko. Angigcizelele ukuthi izinselelo ziningi, angeke sikwazi ukuziqeda zonke kodwa imali ezonikelwa angeke yenele,” kusho uMotsepe.
Uthe labo abaphumelele kubalulekile ukuthi basize labo abeswele.
“Angeke sivumele ukuthi umphakathi ulambe sikhona,” kusho uMotsepe ongumsunguli noSihlalo wenkampani yezimayini i-African Rainbow Minerals.
UMotsepe nowakwakhe uDkt Precious Moloi banqume ukunikela ngohhafu walo mcebo wakhe kwiMotsepe Foundation ukuze kusizakale abahlwempu.
Bahlose ukuthi ngokwenza lokhu abatshali zimali bazokwazi ukuba nethemba.
Uthe umndeni wakhe unqume ukujoyina iGiving Pledge eyasungulwa ngusozigidi uWarren Buffet nesikhwama sikaBill Gates nowakwakhe uMelinda iMicrosoft egqugquzela imindeni ecebile emhlabeni ukuthi inikele ngengxenye yengcebo yayo kulabo abahlwempu.
UNgqongqoshe weMfundo eyisiSekelo, uNkk Angie Motshekga, ongomunye wabebekhona, uthe isikhwama sikaMotsepe yisona esixhasa kakhulu abahlwempu ezweni.
UMotsepe uthe umnikelo uzoya kubantu abakhubazekile, abahluphekayo, abesifazane nentsha, abasebenzi nakubantu abasezwenikazi i-Afrika nasemhlabeni wonke.
Le njinga enobudlelwano obuqinile ne-ANC noMengameli wayo uMnuz Jacob Zuma, isanda kukhipha u-R500 000 ngesikhathi kunesidlo sakusihlwa se-ANC ebesihambisana nokugubha iminyaka engu 101 le nhlangano yasungulwa eThekwini.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ziyabadina iziKhothane - Umbono
2012-08-03 16:13
Cape Town - UKamohelo Tsimane, 14, waseSoweto, uzibulele ngemuva kokuthi ubaba wakhe enqabe ukumthengela izicathulo zeCarvela.
Umfana ubeyingxenye yabamaqembu azibiza ngeZikhothane, okungamaqembu oswenka.
Abafundi beZindaba News24 babeka imibono yabo ngalolu hlobo lwezincwasimende.
UThembisile Maqhishila uthe: Ngakithi ayikho lento yezikhothane, akahambe uma ebone kwiyindlela elula lena.
Uzongcwatshwa kudlule lo baba akanasono, kumele izingane sizifundise ukwanela zisencane.
UKhanyisile KI Mtshali uthe: Angikaze nakanye ngisibone iikhathana ngakithi.
UNana Miya uthe: Indaba yezikhothana wubulima obuphindiwe.
UPhilile Mhlongo Nqobile uthe: Ngakithi azikho izikhothane, futhi ngiyajabula ngoba ziyabhedla.
UNtwana Eenboom uthe: Mina ngizwela abazali bakamufi.
UBukelani Mbulazi OMnyama uthe: Izikhothane yizisebenzi zikaSathane, akekho umuntu ongathenga ifoni bese eysihisa noma ashise imali.
Aasebenzi futhi akwaziwa ukuthi bayithathaphi imali abadlala ngayo.
U-Owen Hadebe uthe: Ijulile indaba yezikhothana, idinga abazali abaneso lika"moya" abakwazi ukubona izinto ezicashile.
UNkanyiso Masoka uthe: Ngakithi kukhona izinsizwa ezizithandayo kodwa azizibulali.
UPhilane Malinga uthe: Abantwana badidwa wukukbusa, ngizobasola nabazali ngokuthengela izingane izinto ezibizayo, kumele izingane zifundiswe ukuthi into enhle iyasetshenzelwa.
UNelisiwe Zinhle Msomi uthe: Lezi zikhothane ndini zizenza abantu abanemali zibe zingenayo.
Bahlukumeza abazali befuna izinto ngenkani bazi kahle ukuthi akumiwe kahle emakhaya, baphinde bathathe zona lezi zimpahla ezibizayo bazidabule.
Yinto nje engenamqondo engabe baya ezikoleni bafunde ukuzimela.
UMathaks Ledula Sishi uthe: Umkhuleko kuphela ozosiza ngalesi sikhathi esikuso, usungaze ufele iCarvela!!
UXolani Sydney Dludla uthe: Wenze kahle wazibulala vele ubengento yalutho, uyangicasula udengaze azibulale icathulo.
Ukube umuntu uyayekwa adliwe yizinja naye bekuzomele anikelwe kuzo.
U- Idah Zinzi uthe: Laba bantwana baphethwe wukusa nje qha, bakhona nangapha eMpumalanga.
Ngalendlela abahlekisa ngayo banetekisi yabo ebathuthayo.
USan'za Ice uthe: Iyagula le ngane ezibulele, akabacabangeli abazali bakhe njengoba esebafake ezindlekweni ezinjena.
UMandla Zondwa Ndzondza uthe: Wenze kahle kakhulu, akufuneki namaphoyisa alokhu ehlupha ubaba ngemibuzo.
UNelly Mamboh Mbokazi uthe: Bengizomngenela ngenduku khona esefile ngimubhaxabulele ukuzibulalela into engekho.
US'phelele Khumalo Peni uthe: Uyasangana lo mfana...kodwa nokho yinhle iCarvela.
UThobile Khumalo uthe: Wenze kahle umfana wazibulala wangabulala uyise.
UMshane Ngubane uthe: Akafe vele izikhothane azidingeki emphakathini.
UMfanafuthi Mbele uthe: Isangene le ngane, kwangathi isizile yasheshe yathatha l endlela, ibisazomosha kakhulu.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Bagxeka uCele ngokuseka awakwaKitoComment on this story
SIMPHIWE NDWANDWE
KUSHIYE imibuzo ukubonakala enkantolo yaseThekwini kwalowo owayenguMkhuzi wamaphoyisa kuleli owaxoshwa, uMnuz Bheki Cele (osesithombeni), obeyokweseka amaphoyisa angu-18 akwaKito aboshwe ngoLwesithathu ngezinsolo zokuba ngomashayabhuqe.
UCele utheleke eNkantolo yeMantshi yaseThekwini ehamba yedwa waqonda lapho kuzoqulwa khona icala lala maphoyisa.
Yize uCele ekhiphe isitatimende ngemuva kokubonakala kule nkantolo lapho ebecacisa khona ukuthi weseka la maphoyisa ngoba engumuntu owejwayelekile oweseka umsebenzi abewenza wokulwa nezigebengu ezingenanembeza, i-DA imhlabe yamhlikiza.
USihlalo weDA esifundazweni, uMnuz Sizwe Mchunu, uthe sekuyikhathi sokuthi uCele aphumele obala angalokhu ecasha ngesithupha atshele izwe ukuthi uhlanganiswa yini nabantu abasolwa ngobugebengu.
“Akuqali manje ukuthi uCele ahlanganiswe nabantu abasolwa ngobugebengu noma abathinteka emacaleni abucayi. Sizokhumbula ukuthi igama lakhe lathinteka kusomabhizinisi uMnuz Sfiso Zulu. Wabuye wabonakala futhi kuyo leya nkantolo eyokweseka umndeni wakwaMpisane obhekene namacala athinta intela,” kusho uMchunu.
Uthe leli qembu likholwa wukuthi kukhona okufihlekile okuhlanganisa uCele nabasolwa ngobugebengu lase linxusa ukuthi aphumele obala asho ukuthi unabuhlobo buni nabo.
UMchunu uthe bakhathazekile ngoba lokhu akwenzayo kuthumela umyalezo oshayisanayo emphakathini njengoba ayekade ephikisana nobugebengu esenguKhomishana kodwa muva nje uphuma engena ezinkantolo eyokweseka abantu abasolwa ngobugebengu.
Echaza ngokubonakala kwakhe enkantolo uCele uthe akufanele kubhekwe ukuthi naye weseka lokhu ababakwenza kodwa ukholelwa ekutheni umuntu obekwe icala umsulwa aze atholakale enecala yinkantolo.
UCele ucele abantu ukuba baphume ngezinkani ukuyokweseka la maphoyisa waze wagcizelela nokuthi sengathi singanda nesibalo sabajoyina ikhasi le-Facebook elikhombisa ukweseka la maphoyisa asolwa ngokuthela phansi ngenhlamvu kubasolwa ngokungekho emthethweni.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Akukacaci ngekusasa likaBenni
2013-01-28 14:06
Johannesburg - Zine kuphela izinsuku ezisele ngaphambi kokuthi livalwe iwindi lokugcogcoma kwabadlali bebhola, i-Orlando Pirates isamincele ukuthi umgadli wayo uBenni McCarthy aqhubeze inkontileka yakhe.
Iqembu lithi lifuna uBenni alekelele emizamweni yokunqoba umqhudelwano we-CAF Champions League.
Lesi sethenjwa seBhakabhaka, sifakiwe ohlwini lwabadlali abazongena kowe-African Champions League, yize noma engacacisile ngekusasa lakhe.
Ngokomthetho, uBenni unelungelo lokuxhumana nanoma yiliphi iqembu, uma lingakavalwa iwindi.
"Ziyaqhubeka izingxoxo zokuzama ukuzuza uBenni, okwamanje akucaci noma uyahamba noma uzohlala," kusho umxhumanisi weqembu nabezindaba uMickey Modisane, etshela abezindaba zeKickOff.com.
"Okwamanje uyingxenye yemidlalo ehlelelwe iqembu, usangumdlali wethu," kuqhuba uModisane.
Imanenja kaBenni, uRob Moore, ucashunwe ngomunye umthombo wezindaba ethi uBenni angase ebhekise amabombo eMelika.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kungase kubhikishwe eCairo
2013-01-25 07:34
Cairo - Izimbangi zikaMengameli wase-Egypt uMohamed Morsi zibheke eTahrir Square, eCairo, ukubungaza unyaka kwakhishwa ngendluzula esikhundleni umholi uHosni Mubarak.
Onyakeni wesibili kwavukelwa uMbuso, izimbangi zikaMorsi zizimisele ngokufuna kufezeke izimfuno ezigxotshwe ngezinyawo yiMuslim Brotherhood, nokuyiqembu elathatha amandla okhethweni nyakenye.
“Ngicela abantu baphume ngobuningi babo e-Egypt ukuzwakalisa ukuthi aseneme ngokushiywa komzabalazo ulenga,” kusho uMohamed ElBaradei, weqembu eliphikisayo, esitatimendeni.
“Lokhu kumelene neBrotherhood,” kusho u-Ahmed Maher, nongumsunguli we-April 6 Movement okuyiyo eyahlanganisa abantu ukuba bamelane noMubarak ngezinkundla zokuxhumana.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Uvalo izigelekeqe zihlasela amabhizinisi eKZNComment on this story
BAWINILE NGCOBO
UKHOMISHANA wamaphoyisa KwaZulu-Natal, uLt General Mmamonnye Ngobeni, usebumbe ithimba lamaphoyisa elizophenya ngezigameko zokubanjwa kwenkuzi kuhlonyiwe emuva kwezihlakalo ezimbili ezenzeke egaraji eWaterloo ngaseVerulam naseposini KwaMashu, izolo.
Leli thimba libunjwa nje ngoMsombuluko odlule eVerulam kubanjwe inkunzi imoto ethwala imali naseGreenwood Park kwenzeka okufanayo.
Kuzo zonke lezi zigameko kuthathwe imali kanti akukaboshwa muntu.
Okhulumela amaphoyisa KwaZulu-Natal, uColonel Vincent Mdunge, uthe leli thimba lizophenya ukuthi kungabe laba ababamba inkunzi abasilo yini ithimba lezigelekeqe elisebenzisanayo.
“Okuqaphelekayo ngabo wukuthi bahlelekile ngoba bonke baphatha izibhamu ezinkulu. Wuphenyo lwethimba oluzocacisa ukuthi ngabe yithimba elilodwa yini lwezigelekeqe leli,” kusho uMdunge.
Kulesi sifundazwe bese kunesikhathi kwagcina ukuthi kube nezigameko ezenzeka ngokulandelana lapho kuhlaselwa khona amabhizinisi noma kubanjwe izimoto zemali, kuthathwe imali.
Esehlakalweni saseWaterloo izolo, kuthiwa amadoda alinganiselwa kwangu-10 afike ngabo-3 entathakusa ehamba ngezimoto ezintathu iBMW emhlophe, iToyota eluhlaza okwesibhakabhaka neHonda Civic ongaziwa umbala, bafaka uphethiloli egaraji eBP.
Emuva kokufaka uphethiloli babe sebengena ezimotweni bapaka endaweni okupaka khona abasuke bezothenga egaraji.
Kuphume abanye bangena esitolo babamba unogada wakwaReaction Unit, bathatha u-ova wakhe, iselula nezinye izinsizakusebenza.
Laba basolwa kuthiwa babe sebekhipha amathuluzi abebewaphethe basika isisefo okuphoswa kuso imali ngesikhathi abanye abasolwa begade ngaphandle, becashile.
Abasolwa kuthiwa bazame ukucisha ikhamera ekuleli garaji kanti unogada uzociphiza ibhathini lokuqwashisa inkampani yakhe ukuthi kukhona okonakele.
Ngesikhathi omunye unogada efika kule ndawo udutshulwe ngesibhamu i-AK47, kwathathwa isibhamu somsebenzi, ivesti elivikela izinhlamvu no-ova.
Omunye unogada ofikile naye udutshuliwe nge-AK47 ne-R5.
Kuthiwa kusale inqwaba yamagobolondo ezinhlamvu endaweni yesigameko.
Laba basolwa bathathe imali nogwayi babaleka. Enye yezimoto abebehamba ngayo kutholakale ukuthi yebiwe eBerea ezinsukwini ezimbalwa ezedlule.
UMdunge uthe baphenya icala lokubamba inkunzi kuhlonyiwe nelokuzama ukubulala.
Esigamekweni saseposini KwaMashu, kuthiwa kungene amadoda amane abephethe izibhamu ezincane, i-R5 nembazo bafuna ngenkani imali.
Kuthiwa ababili bala madoda baphihlize igilasi yangaphambili eposini abanye bangena ngemuva bathatha isamba semali esingaziwa, badubula kodwa kwangalimala muntu.
UMdunge uthe kuphenywa icala lokubamba inkunzi kuhlonyiwe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuduke imali neselula kufihlwa isitabaneComment on this story
NONHLANHLA MKHABELA
UNINA wesitabane esagwazwa sashona ngempelasonto edlule ufuna kuphenywe ibhungu ekuthiwa lakhipha indodana yakhe endaweni yokucima ukoma laya nayo ukuyochitha amanzi ehlathini.
Lokhu ukusho ngesikhathi kufihlwa indodana yakhe uLungelo Mchunu ngoMgqibelo, KwaMashu.
Unina kamufi uNksz Nelisiwe Mchunu uthi kukhona elikwaziyo leli bhungu elibizwa ngoBheki njengoba kuthiwa bahamba elide ibanga futhi bahlala isikhathi eside bengabuyi noLungelo ekubeni intombi yakhe (uBheki) iyona esolwa ngokumgwaza.
“Kukhona akwaziyo lo mfana okuthiwa wahamba naye beyochama, akubanjwe yena akhiphe lonke iqiniso,” kusho uNksz Mchunu.
Uthi kubaphatha kabi bewumndeni ukuthi amaphoyisa ashaya ngonyawo lonwabu ngokuphenya lolu daba.
“Umfowethu useke wawashayela amaphoyisa ucingo, umseshi wamtshela ukuthi ubesematasa ngamanye amacala,” kubeka uNksz Mchunu.
ULungelo obebizwa ngoFanifani, ubeseke waya kofunda eNgilandi okuyithuba alithola ngoba eyingane ehlakaniphile kanti ushona nje ubezilungiselela ukuyoqala izifundo zokwakha.
Khonamanjalo, ibhungu ebelingaziwa emndenini elafika ngoLwesine lizibiza ngomngani kaLungelo selisolwa ngokushaya lichithe nemali engaphezu kuka-R4000 neselula kamufi.
“Lo mfana obengaziwa muntu lapha ekhaya, ngisho nangabangani bakhe uLungelo kabamazi. Wafika ngoLwesine ethi ubone udaba olwaphuma ephephandabeni ngoLungelo. Kuthe izolo wathunywa ukuba eyothenga ugesi wekhadi wahamba unomphelo nokuyilapho sibone khona ukuthi sekunyamalele imali neBlackberry ebingekaLungelo,” kulandisa uNkk Mchunu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Umfundi owakhubazeka ubopha uthisha
2012-08-06 12:04
Johannesburg - Ibhungu elineminyaka engu-22 ubudala, lifake enkantolo uMnyango wezeMfundo eLimpopo, lifuna isinxephezelo sika-R4 million kulandela ukuthi likhubazeke ngemuva kokushaywa nguthisha, kubika iSowetan.
USelly Oupa Mokonyama, okumanje uhamba ngezinduku, uhambise amaphepha eNKantolo eNkulu ePitoli, amaphepha athi washaywa ngenduku yomshanelo, eshaywa nguthisha esikoleni samabanga aphansi iMolemo Primary
School.
Isehlakalo senzeka ngesikhathi uMokonyama eneminyaka eyisishiyagalombili ubudala.
"Angikaze ngishaywe kabuhlungu kanjeya. Ngawa ngangabe ngisakwazi ukuvuka," esho etshela iphephandaba.
"Ngakhala kwaze kwafika othisha abanye bangisiza, sengingene ngiphuma ezibhedlela. Angilutholi usizo."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
UChansa uyithemba lePirates
2012-02-22 07:43
Johannesburg - Iqembu i-Orlando Pirates lizokwamukela umdlali walo u-Isaac Chansa uma seliya eRustenburg ukuyotholana phezulu nePlatinum Stars emdlalweni weligi ngoLwesithathu kusihlwa, kubika iKickOff.com.
UChansa akabanga khona emidlalweni emibili yamaBhakabhaka njengoba ebesabungaza nezwe lakubo, iZambia, ngokunqoba i-Africa Cup of Nations.
Kodwa-ke, ubeyingxenye yabadlali abebesebhentshini kuPirates ngesikhathi iguqisa iBidvest
Wits ngo 3-2 ngoMsombuluko ngegoli likaLuis Boa Morte namabili kaBongani
Ndulula.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Bathini ngamaphuphu ezikhova amashaComment on this story
NQOBILE MASIMULA
YAMUKELWE ngemibono ehlukene imali entsha engamaphepha enobuso bukaMengameli wokuqala wentando yabantu, uDkt Nelson Mandela, eqale ngoLwesibili ukusatshalaliselwa umphakathi.
Inobuso bukaMandela ngaphambili bese ngemuva iba nezithombe zezilwane ezinhlanu ezinkulu ezitholakala kuleli.
Izikhulu zebhange lombuso zithe kunezinto ezintathu okumele ziqashelwe ngabantu kule mali entsha: Ukubukeka kwayo, ukuyizwa ngeminwe, nokuyitshekisa.
Isolezwe like lehla lanyuka emigwqweni yaseThekwini lithola imibono yabantu ngale mali okuhloswe ngayo ukuhlonipha uMandela ngegalelo lakhe ekulweleni iNingizimu Afrika.
UMnuz Seaman Shange, waseSeaview, uthe kumele ngabe kade yenziwa le mali ngoba le yakuqala igcwele izilwane nokwenza kubukeke sengathi izwe liphethwe yizilwane. “Kuhle ukuthi ibe neqhawe elinguMandela ngoba uMengameli wethu wentando yabantu,” usho kanje.
UMnuz Muzi Mdakane, waseNewlands East, uthe: “Izosusa umsindo le mali ngoba nabanye oMengameli bazofuna kufakwe ubuso babo emalini kodwa ngaphandle kwalokho awukho umehluko otheni ngoba amandla ayo asafana.”
UNksz Linn Mathebula, waseBotanic Gardens, uthe yena akayithandisisi kahle ngenxa yephepha layo eliqinile kunaleli le mali ebivele ikhona. “Ngendlela egqame ngayo sengathi no-inki okubhalwe ngawo uyaphumela futhi nephepha akusilona leli esilijwayele,” kusho uNksz Mathebula.
UMnuz Nhlanhla Dladla, waseMlazi, uthe ngabe kungcono ukuba ayishintshwanga kakhulu kunalokho kufakwe isithombe sikaMandela kule mali ebivele ikhona. “Baningi abazozama ukukokotela le mali futhi indlela eyakhiwe ngayo iyathusa ngoba sengathi ngeyasemazweni anjengoZimbabwe,” kusho uDladla efa yinsini.
UNkk Smangele Mpungose, waseNtuzuma, uthe akukho okuhlukile kule mali, kuphela kwenziwe izinguquko lapha nalaphaya. “Vele izinguquko zihlezi zenzeka, nale mali kuzomele siyamukele ize ijwayeleke,” usho kanje.
UNksz Nosihle Shandu, wasehhostela labesifazane, iThokoza, usincome kakhulu isenzo sebhange Lombuso sokufaka ubuso bukaMandela kule mali engamaphepha. “Yinhle kakhulu, ikakhulukazi njengoba inesithombe sikaTata uMandela. Akekho phela ongazi ukuthi wasilwela ukuze sikhululeke, bekumele ahlonishwe ngalolu hlobo,” kusho le ntokazi.
Kuphinde kwaqwashiswa abantu ngezinto okumele baziqaphele ukuze baqinisekise ukuthi baphethe imali yangempela.
UMnuz Hlengani Mathebula oyisikhulu kwezokuxhumana kuleli bhange, uthe banxusa umphakathi ukuthi uzijwayeze nezimpawu zokuphepha zemali entsha ezosebenza kanye neyakudala.
“Sinesiqiniseko sokuthi konke kuzohamba ngendlela ngoba siqale ngokuwuqwashisa umphakathi ngaphambi kokuthi isatshalaliswe,” kusho uMathebula.
Uma uyiphakamisela ekukhanyeni le mali, kufanele ubone umfanekiso oyisithunzi sikaNelson Mandela ngakwesobunxele, kanti isilwane esingemuva kwemali sizobonakala njengophawu oluyi-see through uma usibheka ngaphambili.
Uma uyithinta ngeminwe kufanele uzwe ukuphakama phezu komfanekiso kaMandela, emagameni athi “ South African Reserve Bank, nasophawini lwe-Coat of Arms. Uma itshekiswa kufanele ubone umugqa wokuphepha oguqukayo ube ngumbala waleyo mali eyiphepha kanti u-inki okubhalwe ngawo inombolo yemali engu-R10 noR20 uyashintsha bese kuthi okubhalwe ngawo u-R50, R100, no-R200 wona ushintshe umbala oyi-spark.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Sebeyaziwa abashone kuphahlazeka indiza
2013-01-02 07:25
Johannesburg - Adedelwe amagama abantu ababili abashone kuphahlazeka indiza encane eLimpopo ngoLwesibili.
Abashonile ngoJan Horn, 42, noHebert Hancke, 60, kusho uLieutenant Colonel Ronel Otto,etshela abezindaba zeSapa.
Laba bashone ngesikhathi kugqamuka umlilo ebhanoyini elincane ebebegibele kulo, ingozi yenzeke ePhalaborwa, ngemuva nje kokuthi indiza isuke emhlabathini.
Kuzophenywa ngale ngozi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ayikacaci eyamaholo othisha baGrade RComment on this story
MHLENGI SHANGASE
BAZOWUQALA kabi unyaka othisha bakwaGrade R KwaZulu-Natal abasadunguza ebumnyameni ngendaba yamaholo okungakacaci ukuthi imali bazoyinyuselwa nini.
Indaba yalabo thisha ibe segudwini befuna ukunyuselwa umholo abe ngu-R6 000 esuka ku-R4 000 okumanje bayawuhola.
Othisha bakwaGrade R abakwazi ngisho ukuthatha ilivu, uma beyobeletha abakwazi ukuhlala izinyanga ezine kodwa babeletha babuyele emsebenzini.
Abanalo ngisho ikhefu lokuyofunda, noma elokugula kanjalo nemihlomulo yokuthenga imizi engu-R800 abanayo.
Uma begula baya emitholampilo ngoba nama-medical aid abanawo kodwa yibona bantu abafundisa isisekelo semfundo njengoba becathulisa umfundi osuke ezoqala ukufunda.
Ucwaningo olwenziwayo luveza ukuthi umfundi oqala enze uGrade R wenza kahle kakhulu uma esefika kwaGrade 1.
NoMengameli wezwe uMnuz Jacob Zuma walincoma iqhaza lalabo thisha njengoba kuyibo abantu abacathulisa izingane kodwa yibona bantu abashiywe ngaphandle ekubhekelelweni.
UMnuz Allen Thompson, oyiPhini likaMengameli weNatu, uthe kunzima kakhulu kulabo thisha ngoba bashaywa indiva abacatshangelwa ekubeni nabo befana nozakwabo bamanye amabanga.
Uthe balwela ukuthi okungenani bahole u-R6 000 babe ne-medical aid yamahhala kwaGems futhi babe nayo yonke imihlomulo etholwa ngabanye ngoba yibona bantu ababaluleke ukudlula bonke othisha.
“Labo thisha babalulekile ngoba ingane ngeke ifike kwaMatric ingazange idlule kubona. Yibona bantu abanganakiwe kodwa ngoba namanje indaba yabo ayicaci, abazange banyuselwe nemali nyakenye. Sizohlangana nabo bonke abaholi bezinye izifundazwe siyise lolu daba kwikhomishini exazulula izindaba zabasebenzi ngoba yilapho sicabanga ukuthi lungalunga khona,” kusho uThompson.
UDkt Nkosinathi Sishi, oyiNhloko yoMnyango wezeMfundo esifundazweni, uthe indaba yalabo thisha yadluliselwa emkhandlwini obhunga ngezindaba zamaholo, i-Education Labour Relations Council ukuze ilucubungule.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuqagulwa esinye isiphepho eKZN
2012-03-07 08:31
Johannesburg - Luqhubekile lwaba namandla ulwandle eThekwini emuva kwesiphepho ebesinamandla esaziwa ngo-Irina, nesihlasele KwaZulu-Natal ngempelasonto, kubika iThe Times.
Njengoba izakhamuzi ziqala uhlelo lokukhuculula, abesimo sezulu baqagule ukuthi kungase kube nesiphepho esifanayo ngempelasonto esiya kuyo.
Yize ulwandle beluthukuthele, kodwa uqhubekile umsebenzi echwebeni laseThekwini, kodwa ukubhukuda emabhishi kusamisiwe.
IDurban National Sea Rescue Institute ithi ayizange ithole zingcongo kubashayeli bemikhumbi abathi bahlangabezane nezinkinga emanzini.
UNhlobo Mdletshe, 20, waKwaHlabisa, utholakale eshonile osebeni lomfula iNzimaneni, enyakatho nesifundazwe ngoLwesibili.
- Landela
IzindabaNews24 kuTwitter
- News24


text:
IChad inikele ngamasosha eMali
2013-01-23 12:03
N'Djamena – Ngemuva kokuzibophezela ngokukhipha amasosha angu-2 000 aqeqeshiwe ukuba alwisane nontamolukhuni bamaSulumane eMali, umengameli waseChad u-Idriss Deby ubukeka esekulungele ukukhipha amasosha ngenhloso yokudala uzinzo.
Isibophezelo sikaDeby sokuthumela isibalo esikhulu samasosha eMali size ngemuva kwamasonto eyalele amasosha eCentral African Republic, ukuba asebenzele ukunqanda amavukelambuso ukuba angene eBangui.
Aqeqeshwe kahle, anakhokonke futhi anesipiliyoni sokulwa ogwadule, amasosha aseChad ngeke abe yingxenye ye-International Support Mission for Mali (MISMA), yona ezoba namasosha angaphezulu kuka-4 000 athenjiswe amazwe asentshonalanga ye-Afrika, kusho umthombo waseChad.
Kodwa, amasosha aseChad azosebenzisana nawe-MISMA, azophathwa ujenene waseNigeria, kanye namasosha aseFrance esengenelele ekulwisaneni namasosha ahlobene ne-al-Qaeda, kusho umthombo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
Inengi Labantwana Lixotshwa Ezikolo Ngenxa Yokungabhadali
UMnu. David Coltart uthi kunzima ukuthi izikolo zingaxotshi abantwana abangabhadalanga amalevi ngoba zifuna imali yokusebenzisa.
Sithandekile Mhlanga
09.01.2013 17:32
WASHINGTON—
Abantwana besikolo abanengi baxotshiwe esikolo ngolweSithathu ngenxa yokungabhadali imbadalo yesikolo eyama school fees lanxa uhulumende engavumeli ukuthi baxotshwe nxa bengabhabhadalanga.
Kodwa abanye abaphathisikolo abakhulume leStudio Seven bathi kuxotsha kuphela labo abafunda bengabhadalanga imali zama levi hatshi ama fees.
Umphathintambo wezemfundo uMnu. David Coltart utshele iStudio Seven ukuthi kunzima ukuthi izikolo zingaxotshi abantwana abangabhadalanga amalevi ngoba zifuna imali yokusebenzisa. Ungezelele wathi kufanele abaphathisikolo babe lesineke bakhulumisane labazali abantwana bengakaxotshwa esikolo.
Isikhulumeli senhlanganiso ye Bulawayo United Progressive Residents’ Association UMnu. Roderick Fayayo utshele uChris Gande weStudio Seven ukuthi banengi kakhulu abantwana asebexotshwe esikolo.
Ingxoxo LoMnu. Roderick Fayayo
Kusenjalo, abanye ababalisi abasanda ukuqeqetshela ukufundisa emakolitshini bathi lokhu bengakatholi umsebenzi lokhu izikolo zivuliwe njalo bacabangela ukuthi abaphathi bezikolo baziqhatshela ababalisi abangaqeqetshenga ngemva kokufunjathiswa.
Umkhokheli wenhlanganiso elwela amalungelo ababalisi eye Progressive Teachers' Union of Zimbabwe uMnu. Takavafira Zhou utshele iStudio 7 ukuthi inhlanganiso yakhe isithole imbiko efanayo ezigabeni ezigoqela i Gweru, i Masvingo, kanye lakoBulawayo njalo isadingisisa ngaloludaba ingakakhulumi logatsha lukahulumende olwezemfundo.
Omunye wababalisi ongakatholi umsebenzi ngemva kokuqeqetsha ekolitshini le Hillside Teachers' College koBulawayo, okhethe ukubizwa ngokuthi nguTakunda kuphela utshele uSithandekile Mhlanga weStudio 7 ukuthi yena labanye bakhe obekufanele bafundise eGokwe South sebephelelwe ngumphako.
Ingxoxo LoTakunda


text:
Kudutshulwe amalungu e-IFP KwaMashu
2013-02-27 08:31
Durban - Kudutshulwe amalungu amabili eNkatha Freedom Party ngaphandle kwehhovisi lekhansela elokishini laseThekwini, KwaMashu, kusho amaphoyisa.
Lesi sigameko senzeke kuMusa Road, esigcemeni sakwa-A KwaMashu, ngabo-09:00 ngoMsombuluko, kusho okhulumela amaphoyisa uColonel Jay
Naicker.
Kube sekushona oyedwa wala madoda kwathi omunye walimala.
Akukaboshwa muntu kanti kuvulwe icala lokubulala nelokuzama ukubulala.
Lowo oyisikhulu se-IFP uBlessed Gwala uthe lokhu kudubula kwenzeke ehhovisi lekhansela laku-Ward 39 uSakhi
Ngcamu.
UNgcamu wangena esikhaleni sikaThemba Xulu, owathunjwa ngo-Okthoba nyakenye, emzini wakhe okuMusa Road.
Isidumbu sakhe satholakala emasimini omoba eNanda.
UGwala ube esebuza ukuthi kungani amakhansela e-African National Congress ethola onogada nabakhokhelwa nguMasipala weTheku, kodwa awe-IFP awakutholi lokho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Amathemba ngesasemapulazini
2013-01-11 09:00
Cape Town - Abasemapulazi eWestern Cape bangase bafinyelele esivumelwaneni samaholo nenyunyana emele abasebenzi, lokhu kungase kuqede isiteleka esinodlame esiqhubekayo, kusho umbiko.
USihlalo weCape Orchard Group, uGerhard de Kock, omele amapulazi angu-12 eHex River Valley, eDe Doorns utshele abezindaba zakwaSABC wathi babambe umhlangano nabanye abanikazi bamapulazi.
"Abanikazi bamapulazi esibamemile bathe bazimisele ngokuthi kukhulunywe ngodaba oluthinta amaholo abasebenzi.”
NgoLwesine, kudingakale ukuthi amaphoyise asebenzise ithangi lamanzi, kanjalo nezinhlamvu zenjoloba, ukuzama ukuhlakaza isixuku esinodlame.
Abasebenzi bafuna ukwenyusela amaholo asuke ku-R69 aye ku-R150 ngosuku.
UNobhala wenyunyana iBawsi Agricultural Workers' Union of SA uNosey Pieterse, uthi balinganiselwa ku-6000 basebenzi abangene esitelekeni eDe Doorns.
Imigwaqo eminingi kudingakale ukuthi ivalwe njengoba bekuqhubeka isiteleka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Finance24


text:
'Umsebenzi awuhlolwa ngokubhalwa kwabashayeli'
2013-02-20 12:02
Cape Town - UMasipala waseKapa usuphike wama ngentaba ukuthi usebenzisa amathikithi omgwaqo abhaliwe, ukuhlola indlela amaphoyisa omgwaqo asebenza ngayo.
Lokhu kuza ngemuva kokuputshuka kwama-email abephakathi kwezimenenja zaseMandela Park, abethi iphoyisa nephoyisa kumele lilethe amathikithi asuka ku-15 kuya phezulu ngosuku.
Ama-emails abhawe umhlaka-29 Januwari, abhekiswe kubaphathi ezindaweni ezahlukene.
OseKomidini lezokuPhepha nokuVikela kuMasipala uJP Smith, uthi idolobha laseKapa lingelinye lamadolobha ambalwa angenawo lo mgomo wokukhishwa kwamathikithi, kuze kuzohlolwa ukusebenza kwamaphoyisa omgwaqo.
“Izibalo sizibona ngezinga lokwehla kwezingozi zomgwaqo, ezehla unyaka nonyaka. Yileli kuphela idolobha elinezibalo ezinhle kuleli," kusho uSmith.
Yize noma ebeqinisekisa ukuthi abawuhloli umsebenzi wamaphoyisa ngokubhalwa kwamathikithi, uSmith uthi akukho okuyiphutha ekuholeni umsebenzi ngale ndlela, inqobo uma kuzokwenziwa ngendlela.
UYagyah Adams oseKomidini lezeziMali kuMasipala nokunguye okhiphe lama emails, ewakhombisa abezindaba zeCape Argus, uthi namanje usaweseka amaphoyisa omgwaqo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ukhala ngosizo ohlukunyezwa ngokade esejeleComment on this story
BONISWA MOHALE
UDINGA noma yiluphi usizo ukuze avikeleke owesifazane waseLamontville ophila impilo enzima yokuhlukunyezwa ngowesilisa obeyisoka lakhe osanda kumgwaza amanxeba ayisikhombisa emzimbeni emhlasela kubo ngoba emphoqa ukuthi babuyelane.
UNksz Wondergirl Zikhali (34), uthi lona wesilisa umhlukumeza nje kade esejele edonsa isigwebo seminyaka engu-15 ngokuphanga, nokubulala kodwa useneminyaka eyisithupha aphuma ejele.
Uthe kusukela emtshele ukuthi ucu alusahlangani entanyeni ngo-Okthoba 7 kulo nyaka, uyamshaya umfikela kubo akasazi okumele akwenze.
UNksz Zikhali uthi usezamile ukubika kwabomthetho kwanhlanga zimuka nomoya, manje usedinga noma yiluphi usizo ukuze aphume kulolu sizi azithola esekulo.
“Sekukaningi isoka lami lingishaya, ngilubika lolu daba kodwa namanje angikasizakali. Njengoba lingigwazile ngoLwesihlanu amanxeba ayisikhombisa ngalivula icala ngibuya esibhedlela ngaphinde ngabika nakumuntu asayina kuyena wezamajele ngoba usasayina njalo, kuyaziwa ukuthi ukuphi kodwa akukho okwenzekayo. Uvele angifonele angisabise yize ngibikile,” kusho uNksz Zikhali.
Uthe kuyimanje uyesaba ngoba le ndoda edume ngelikaMajuba elokishini iyamsabisa imtshele ukuthi uzowukhomba umuzi onotshwala njengoba engalesuli icala.
“Ngicela usizo emaphoyiseni nasezikhulwini zamajele ngoba sengiphilela ithuna manje. Bekusongwa i-16 days of Activism for no-Violence against Women and Children njengamanje kodwa mina angivikelekile ngiyashaywa, ngiyagwazwa nabantu okumele bangivikele abangisizi ngalutho,” kusho uNksz Zikhali.
Uthe isoka lakhe lineminyaka eyisithupha laphuma ejele kanti lisasayina namanje kodwa nabo abasejele abamsizi uma ebachazela ngokuthi liyamhlukumeza.
Esitatimendeni esithunyelwe ngu-Colonel Jay Naicker wamaphoyisa esifundazweni ukuqinisekisile ukuthi kuphenywa icala lokushaya ngenhloso yokulimaza kanti bekungakaboshwa muntu njengoba kusaqhubeka uphenyo lwamaphoyisa.
Uthe uma umphenyi wecala ehlabe ikhefu icala liye lidluliselwe kuzakwabo okhona osuke ezolibhekelela kuze kuba uyabuya loyo osuke esahambile.
“Icala lokushaya ngenhloso yokulimaza lingavulwa kunoma yisiphi isiteshi futhi abasuke bevule leli cala bayahlonishwa banakekelwe. Ngicela ummangali akhulume nomphathi siteshi uma engeneme ngendlela icala lakhe eliphethwe ngakhona. Sizokwenza konke okusemandleni ukumsiza,” kusho uColonel Naicker.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuvele 3 ngelokubulala e-E Cape
2013-02-12 12:03
Johannesburg - Bavelile abasolwa abathathu abanukwa ngokubulala eNkantolo yeMantshi yaseButterworth, kusho amaphoyisa ase-Eastern Cape ngoLwesibili.
USiyabonga Bikitsha, 33, Anda Gogodla, 33, noSisa Gobingca, 39, bavele enkantolo ngoMsombuluko, kusho uCaptain Jackson Manatha.
Icala lihlehliselwe uFebhuwari 18, kanti abasolwa bazogqunywa esitokisini.
Basolwa ngokugwaza uLizo Mxhuma, 20, ngoMgqibelo eZitulele ngaseButterworth.
UMxhuma uphuthunyiswe esibhedlela kepha waphelela emagcekeni.
Abasolwa zibakhalele ngeSonto.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kubhikishe abafundi e-EC
2012-06-19 12:03
Johannesburg - Abafundi abaningi basezikoleni ezakhele uMasipala iSakhisizwe, e-Eastern Cape babambe umbhikisho bancenga uhulumeni ukuthi ubahlelele izimoto zokubathutha uma beya ezikoleni, kubika iDaily Sun.
Abafundi abakhathazekile baphelezelwe ngabazali bahambela uMnyango wezeMfundo beyonxusa ukuthi uhulumeni ubazwele ubanike izimoto njengoba lulude ukhalo abaluhambayo.
Kuthiwa abafundi abasuka ka-Grade R nabadala bahamba ibanga elilinganiselwa ku-10km uma beya ezikoleni.
Usihlalo wemashi uLungisile Arosi uthi abafundi babeka engcupheni izimpilo zabo ngoba belwela imfundo, baqwala intaba amahora amahlanu kuze bezofika esikoleni.
“kuyafeyilwa futhi abanye bayeka isikole ngenxa yobude bendlela," kusho u-Arosi.
UMnyango unikezwe izinsuku ezingu-14 ukuthi ubuyisele impendulo kubafundi.
- Ezinye izindaba zeDaily Sun kumakhalekhukhwini wakho nakuFacebook
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Kuboshwe amabhungu ngokweba imfuyo
2012-11-16 14:03
Johannesburg - Kuboshwe amabhungu amathathu ngezinsolo zokuthi ebe imfuyo eRocklands ngase-Uitenhage, kusho amaphoyisa ase-Eastern Cape ngoLwesihlanu.
NgoLwesithathu ebusuku, umlimi wathola enye yezimvu zakhe ihlinziwe ilengiswe esihlahleni epulazini lakhe.
Wabe esehlaba umkhosi emaphoyiseni, kusho uLieutenant Colonel Priscilla Naidu.
Amaphoyisa abe eseqapha indawo kwathi ngoLwesine ekuseni kwafika abafana abane abaneminyaka ephakathi kuka-14 no-16 ubudala kuleli pulazi.
Bathi amehlo abo ehlangana nawamaphoyisa, bakha phansi, kwabanjwa abathathu.
Babe sebevela eNkantolo yeMatshi yasePort Elizabeth.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Siku-350 esabashone ezikhukhuleni ePhilippines
2012-12-06 10:00
New Bataan - Izikhukhula ezihlasele eningizimu nePhilippines, zikhukhule izindawo ezikhoselise imindeni, kwakhukhuleka nendawo eyenziwe inkambi yamasosha, kwashona abantu abalinganiselwa ku-350, kwanyamalala ababalelwa ku-400.
Izikhulu zikhiphe lo mbiko ngoLwesine.
Izidumbu eziningi bezitakulwa ezifundazweni iCompostela Valley neDavao Oriental, kusho ihhovisi lezokuvikela.
"Imindeni ikhukhuleke yonke," kusho uNobhala woMnyango wezaseKhaya uMar Roxas, ngesikhathi ehambele indawo yesehlakalo eNew Bataan.
Indawo enabahlali abangu-45 000 ibhidlikelwe yimizi kwasiphuka nezihlahla.
– Landela Izindaba News24 kuTwitter
(@IzindabaNews24).
- SAPA


text:
WASHINGTON DC—
Abagcinisihlalo bekhomidi ebona ngokulotshwa kutsha kwesisekelo sombuso bahlangene ngoMvulo becubungula ngenguquko evunyelweneyo esisekelweni sombuso esitsha.
Ngeviki edluleyo uMongemeli Robert Mugabe, inhloko kahulumende uMnu. Morgan Tsvangirai, omunye wabasekeli bakhe uMnu. Arthur Mutambara kunye lomkhokheli welinye lamacele eMDC uMnu. Welshman Ncube bazise ngokuvumelana kwamabandla amathathu akuhulumende womanyano ngesisekelo sombuso esitsha.
Kodwa inhlanganiso evele ikhuthaza ukulotshwa kwesisekelo sombuso esitsha nguzulu hatshi uhulumende eyeNational Constitutional Assembly-NCA, ithi izaqhubeka ikhankasela ukuthi uzulu engamukeli isisekelo sombuso lesi ngoba isithi umsebenzi wokusiloba ungakhokhelwanga nguzulu.
UChris Gande weStudio 7 uxoxe lomgcinisihlalo wogatsha lwabatsha kunhlanganiso ye NCA, uMnu. Alois Dzvairo othi banengi abangasifuniyo isisekelo sombuso esitsha.
Ingxoxo loMnu Alois Dzvairo


text:
Makuthuthukiswe imfundo ephakeme - Nzimande
2012-12-18 14:31
Bloemfontein - Kumele linyuke inani labantu abasha abathola ithuba lokuqhuba izifundo zabo ngemuva kokuqeda u-matric, kusho uNgqongqoshe wezeMfundo ePhakeme uBlade Nzimande ngoLwesibili.
"Kumele sithuthukise umkhakha wamakolishi. Akuyona yonke intsha efuna ukufunda noma engathola ithuba lokuya enyuvesi," esho ngesikhathi kuqhubeka ingqungquthela ye-African National Congress e-University of the Free State eMangaung.
Kudingidwe imigomo ephathelene nezemfundo, phakathi kwezinye izinto, kule ngqungquthela.
UNzimande uthe kusazodingidwa kabanzi ngalolu daba ngokuhamba kwesikhathi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuvundululwe amathambo kaHess
2011-07-21 13:13
Berlin - Kuvundululwe izinsalela zamathambo kalowo owayeyiphini lika-Adolf Hitler, uRudolf Hess, ethuneni elisedolobheni iBavarain.
Izikhulu zamathuna aseWunsiedel zitshele iThe Associated Press ngoLwesine ukuthi la mathambo avundululwe ngoLwesithathu.
U-Andreas Fabel uthe la mathambo azoshiswa kuthi umlotha wawo usakazwe echibini elingadalulwanga.
UHess waboshwa ngo-1941 esendleleni eya ezingxoxweni zokuthula phakathi kweGermany neBrithani.
Wazilengisa eseneminyaka engu-93 ubudala esejele eliseSpandau.
– "Like" ikhasi lethu ku-Facebook uze ukwazi ukujoyina inkulumo ngolimi lakho.
– Landela IzindabaNews24 kuTwitter.
- Sapa - AP


text:
UMotlanthe uxwayise i-ANC
2012-12-03 16:36
Johannesburg - Uma i-African National Congress ihluleka ukulalela abantu ukuthi bathini, ingase ilahlekelwe yisikhundla sayo sokuba yiqembu elibusayo, kusho iPhini likaMengameli uKgalema Motlanthe.
"Thina njenge-ANC kumele sihlale sisebenzela abantu baseNingizimu Afrika," esho ekhuluma nabeBritish Broadcasting Corporation.
"Uma abantu baseNingizimu Afrika bengaboni ukuthi i-ANC yikhaya labo, yiqembu elingakwazi ukuzwa liphinde libhekane nezinkinga zabo, bangase babalekele kwamanye amaqembu."
UMotlanthe uthe i-ANC ayizimisele ekubuyeleni esikhathini sakudala, wathi abagxekayo banalo ilungelo lokukhuluma abakuthandayo nokho abanalo ilungelo lokufanisa iqembu nohulumeni wobandlululo.
"Uma sihluleka ukuzwa izimfuno zabantu, asifanelwe ukuba yiqembu elibusayo. Ngiyavuma kukhona lapha singenzanga khona kahle."
"Siyiqembu sihlala njalo sikhathazekile ngokwehluleka kwethu, uMengameli uJacob Zuma naye uke wakugxeka ukudembesela kukahulumeni," kuqhuba uMotlanthe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
UMbeki uzohola uhambo eBloemfontein
2012-01-06 08:44
Bloemfontein - Lowo owayengumengameli uThabo Mbeki uzobonakala okukuqala ngqa ezimatanise ne-ANC emcimbini wangempelasonto kusukela aketulwa nguMengameli Jacob Zuma ePolokwane ngo-2007, kubika iSowetan.
UMbeki uzophatha ithoshi ngeSonto emgubhweni weminyaka engu-100 kwasungulwa i-ANC esuka eWaaihoek Wesleyan
Church, nalapho lasungulelwa khona leli qembu, aze ayolinika uZuma enkundleni yezemidlalo.
UMbeki uzobe ehambisana nemindeni yalabo abake baba ngomengameli bakaKhongolose.
Abaholi bamazwe abasaqinisekisiwe ukuba bazoba yingxenye yale migubho, kubalwa uMengameli waseZimbabwe uRobert Mugabe,
owaseBotswana u-Ian Khama, iNkosi yaseLesotho iNkosi Letsie III noMengameli wase-Uganda uYoweri Museveni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ubangwa nezibi owadlwengulwa eNdiya
2012-12-28 10:00
Singapore - Isitshudeni saseNdiya esadlwengulwa ngamadoda ayisithupha ebhasini eNew Delhi "silwela impilo yaso" ngemuva kokulimala engqondweni, kusho isibhedlela alashwa kuso eSingapore ngoLwesihlanu.
"Asibukeki sisihle isimo sakhe, impela ubangwa nezibi," kusho uKelvin Loh, noyisikhulu eMount Elizabeth Hospital nalapho elashelwa khona lo wesifazane.
"Ithimba lezempilo lithole ukuthi phezu kwesifo senhliziyo anaso, uthinteke emaphashini nesingezansi kanti ulimale nomqondo."
- Landela
IzindabaNews24 kuTwitter
- Sapa - AFP


text:
Sikahle isimo samabhange akuleli - Marcus
2012-10-10 16:39
Johannesburg - Amabhange aseNingizimu Afrika ahamba ngendlela, phezu kokuthi kunesimo esingesihle somnotho esihlasele amazwe omhlaba, kusho uMengameli weSA Reserve
Bank, uGill Marcus.
"Kumele sikusho ukuthi sihamba ngendlela isimo samabhange ezweni, alukho futhi usizo oseluke lwanxenxwa kuhulumeni. Izinto nje zihamba ngendlela," kusho uMarcus ngesikhathi ethula inkulumo eGrahamstown.
Umengameli uthe isimo esingesihle somnotho esiqhubeka emazweni omhlaba, imvamisa siba nomthelela ongemuhle, uthe kubalulekile ukuthi kube nohlelo oluzinzile olulandelwayo.
"Ngaphandle kokulandelwa kohlelo oluphusile, umnotho ungafadalala kalula. Uma abantu bengase baphelelwe ngukwethemba izikhungo ezigcina imali noma amabhange, nalokho kungawubulala umnotho," kuchaza yena uMarcus.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Isathukile iJapan ngolwase-Algeria
2013-01-22 12:11
Tokyo - Basale bephithene amakhanda eJapan ngoLwesibili ngemuva kokushona cishe kwabantu bakhona abayisikhombisa e-Algeria, sekunxuswe ukuba kuvikelwe labo abasebenza ngaphandle kwezwe labo nokuthi bacabange ukuthi izakhamuzi zabo azizijwayele izigameko zobushokobezi.
Amaphephandaba kanye nezinhlelo zikamabonakude ziveze kabanzi ngemuva kwesiqiniseko esenziwe ebusuku ukuthi ngempela izwe libhekene nani, njengoba nosomabhizinisi ohlonishwayo iNikkei ethi ukudinwa kweJapan kufanelekile.
Ngemuva kancane uNdunankulu uShinzo Abe etshele isizwe ukuthi abantu abayisikhombisa abebesebenza eJGC ogwadule lwaseSahara babulewe, okhulumela inkampani uTakeshi Endo udlulise amazwi enduduzo.
"Silahlekelwe yiningi labasebenzi abanekhono. Ngihluleka nokukhuluma," kusho u-Endo. "Kubuhlungu kakhulu."
Abanye abathathu baseJapan abakatholakali kulandela ukuhlasela okwenziwe yizihonga ezingamaSulumane.
- Landela
IzindabaNews24 kuTwitter
- SAPA


text:
Kushone ingane idutshulwa yiphoyisa
2013-02-18 12:03
Johannesburg - Iphoyisa lasePalmietfontein, ngase-Aliwal North, e-Eastern Cape, lisolwa ngokudubula libulale umfana oneminyaka engu-14 ubudala, kusho abe-Independent Police Investigative Directorate, ngoMsombuluko.
Okhulumela i-Ipid uMoses Dlamini uthi umfana udubuleke ngesikhathi amaphoyisa ezama ukuvimba umphakathi ekuhlanganeni ngaphandle kwemvume, ngoLwesihlanu.
Umphakathi uhlakazekile isikhashana nokho waphinde wahlangana.
"Kusolakala ukuthi amaphoyisa atheleke kule ndawo, afike ahlukumeza izakhamuzi, azidubula."
Amaphoyisa kuthiwa enze lokhu egqoke izigqoko ezifihla ubuso, kuthiwa abafanyana baphoqwa ukuthi bashaye ama-push up, neminye imikhuba eyenziwa uma kujinywa.
"Kuthiwa batshelwa ukuthi abagijime, besagijima amaphoyisa adubula ebhekise ngakubo kwase kushayeka oyedwa washona."
Ingane ishonele endaweni yesehlakalo.
Ngaphansi kwesigaba-33 se-Ipid Act, lokhu kuphambene nomthetho, kusho uDlamini.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Indaba 31: UMosisi No-Aroni Baya Kufaro
LOKHA uMosisi sele abuyile eGibhide watjela umnakwabo u-Aroni ngazo zoke iimbonakaliso aziboniswe nguZimu. Kuthe uMosisi no-Aroni nababonisa ama-Israyeli iimbonakaliswezo, boke abantu bakholelwa bona uJehova unabo.
Ngemva kwalokho uMosisi no-Aroni baya kuFaro. Bathi kuye: ‘UJehova uZimu wama-Israyeli wathi: “Vumela abantu bami bakhambe amalanga amathathu, bangenzele umgidi emangweni.” ’ Kodwana uFaro waphendula: ‘Angikholelwa kuJehova. Angekhe ngiwalise ama-Israyeli akhambe.’
UFaro bekakwate khulu ngombana abantu bebafuna abatjhaphulule bona bayokukhulekela uJehova. Ngalokho wabakatelela bonyana baberege budisi khulu. Ama-Israyeli asola uMosisi ngokuphathwa kumbi kwawo, begodu kwamphatha kumbi lokho uMosisi. Kodwana uJehova wamtjela bona angatshwenyeki ngalokho. UJehova wathi: ‘Ngizokwenza uFaro alise abantu bami bakhambe.’
UMosisi no-Aroni baya kuFaro godu. Bafika benza isibonakaliso. U-Aroni waphosela intongakhe phasi yaba yinyoka ekulu. Kodwana amadoda ahlakaniphileko abizwe nguFaro, nawo aphosela iintonga zawo phasi, nazo zaba ziinyoka. Kodwana qala! Inyoka ka-Aroni idla iinyoka zamadoda ahlakaniphileko. Namtjhana kunjalo uFaro uyabhala ukutjhaphulula ama-Israyeli.
Isikhathi safika lapho uJehova afundisa uFaro isifundo. Uyazi bonyana wakwenza njani lokho? Ngokubathumela iimbetho eziyi-10 eGibhide.
Ngemva kweembetho ezinengi, uFaro ubiza uMosisi, wathi kuye: ‘Susa isibethwesi ngizokulisa u-Israyeli akhambe.’ Kodwana lokha nakupheliswa isibetho, uFaro bekantjhentjha umcabangwakhe. Angabavumeli abantu bona bakhambe. Kodwana ngemva kwesibetho sesi-10, uFaro wawavumela ama-Israyeli bona akhambe.
Uyasazi ngasinye seembetho eziyi-10? Akhe sifunde ngazo.
Eksodosi 4:27-31; 5:1-23; 6:1-13, 26-30; 7:1-13.
Iimbuzo
- Iimangaliso ezenziwa nguMosisi no-Aroni zabangela ama-Israyeli bona enzeni?
- UMosisi no-Aroni bamtjela ini uFaro, begodu uFaro waphendula wathini?
- Njengombana kutjengisiwe esithombeni, kwenzekani lokha u-Aroni nekaphosa phasi intongakhe?
- UJehova wamfundisa njani uFaro isifundo, begodu uFaro waphendula wathini?
- Kwenzekani ngemva kwesibetho setjhumi?
Iimbuzo engezelelekileko
- Funda u-Eksodosi 4:27-31 no-5:1-23.
Gade atjho ukuthini uFaro lokha nekathi: ‘Angimazi uJehova.’? (Eks. 5:2; 1 Sam. 2:12; Rom. 1:21)
- Funda u-Eksodosi 6:1-13, 26-30
Kungayiphi indlela uJehova angakhenge azazise ku-Abrahama, u-Isaka, begodu noJakobho? (Eks. 3:13, 14; 6:3; Gen. 12:8)
Kusenza sizizwe njani bona uJehova waberegisa uMosisi namtjhana uMosisi azizwa angasasifanelekeli isabelo sakhe asinikeliwe?
- Funda u-Eksodosi 7:1-13.
Lokha uMosisi no-Aroni nabakhuluma izahlulelo zakaJehova ngesibindi kuFaro, ngisiphi isibonelo abasibekela iinceku zakaZimu namhlanjesi? (Eks. 7:2, 3, 6; IZenzo 4:29-31)
UJehova wakutjengisa njani bonyana ungophakemeko phezu kwabosingazimu beGibhide? (Eks. 7:12; 1 Imila. 29:12)


text:
URamphele uqhakambise elobuntu
2013-02-18 12:03
Johannesburg - Uyilande emuva ezingqalabuthweni ezinjengoNelson Mandela, ekhuluma ngentando yeningi, washo nokuthi uhulumeni wesikhathi udlale kanjani ngabantu bezwe.
Lawa ngamazwi kaDkt Mamphele Ramphele abewasho ngesikhathi ethula ngokusemthethweni iqembu elisha lezombusazwe ngoMsombuluko.
Lo mbhali, isihoshovu nophinde abe ngusomabhizinisi wendlale "isisekelo seqembu lezombusazwe".
"Namhlanje ngimemezela ukuthi ngisebenzisana nabantu bakuleli ukwakha isisekelo seqembu lezombusazwe nokuzobheka ekuvuseleleni ithemba lokuthi kwakhiwe izwe esingalithanda sonke sisaphila," esho ngesikhathi ethula inkulumo.
Enkulumweni ebithunyelwe, nebekulindeleke ukuba ayethule uthe: "Sethula lolu hlelo ngaphansi kwegama i-Agang, igama elichaza ukuthi "Akhani", ngesiNguni."
Ube eseqinisa kwelokhu kumele kubuye umoya wobuntu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter


text:
Imboni yezimayini mayelule isandla - Zuma
2013-01-15 07:55
Johannesburg - Akumele iqhubeke nokuba ngogombela kwesakhe imboni yezimayini kuleli njengoba yenza izindodla zenzuzo, ngaphandle kokusiza abantu bakuleli, kusho uMengameli Jacob Zuma ngoMsombuluko.
Yize le mboni ilisize kakhulu izwe, kepha inamaphutha amaningi.
“Abantu bayohlale benokuthuka uma sithi makube noshintsho.
“Le mboni akumele yenze inzuzo eningi ngaphandle kokusiza abantu bakuleli. Uma ingakwazi ukufaka isandla emnothweni wezwe, lokho kuyinkinga enkulu."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Intshebe imbulalise ngabantu
2012-08-08 14:06
Johannesburg - Umlisa mumbe waseVentersdorp oyiSulumane ushaywe wabulawa ngabantu ababili abaqale ingxabano naye bemchukuluza ngentshebe yakhe, kusho okhulumela umndeni.
UMohammed Fayaaz Kazi, 27, ubehamba nomngani kayise u-Anser Mahmood ngesikhathi ehlaselwa esesitolo esithengisa inkukhu echochombisiwe kwaChicken Licken.
"Abelungu ababili bamqalile bambiza ngo-Osama bin Laden, bekhuluma ulimi lwesiBhunu baphinda basibiza ngamakhafula," kusho uMahmood.
"UFayaaz uyasazi isiBhunu, ube esexabana nabo."
Laba babe sebexoshwa ngaphakathi esitolo, ngaphandle kube sekuqhubeka ingxabano ephethe ngokuthi kushaywe laba ababili.
"Bangishaya ngokuthize ekhanda ngaquleka, bashaya noKazi. Akukho noyedwa owasilekelela."
UKazi washonela esibhedlela ngoMsombuluko, wafihlwa ngoLwesibili.
Okhulumela amaphoyisa uBrigadier Thulani Ngubani, akatholakalanga ukuthi aphawule ngalolu daba.
UBin Laden ngumsunguli weqembu lamaphekula i-al-Qaeda elisolakala ngezehlakalo eziningi zokubulawa kwabantu nokuhlasela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Umculi ululela isandla emphakathini
2011-02-28 07:12
Johannesburg - Ngesikhathi eqala ukucula, yena wayezifunela amantombazane njengoba ayecabanga ukuthi abukho ubumnandi obudlula lokho, kubika iphephandaba iSowetan.
Ngezikhathi sakudala imali ibingabalulekanga kodwa idingeka ukuze umuntu aphile. Abaculi babecula ngoba benothando lomculo, uma beke bakuholela lokhu kwakuba yibhonasi.
UDoc Shebeleza uqhamuka kude nomculo kanti uthi kule mboni akulula neze kodwa kuyabekezelwa.
Manje usezibandakanye nohulumeni ekwakheleni abahlwempu izindlu. Uthi sebakhe izindlu ezingu-25 kulezi zinyanga ezimbili ezedlule.
- News24


text:
'IPirates ingase iphendule amatafula'
2012-10-31 14:56
Johannesburg - Umqeqeshi we-Orlando Pirates uRoger de Sa ukholelwa ekutheni iqembu lakhe lingase lenze into yamehlo eBloemfontein liqhubekele phambili koweTelkom Knockout Cup, kubika iKickOff.com.
Njengoba bezohlangana neBloemfontein Celtic eFree State Stadium ngeSonto, amaBhakabhaka azi kahle kamhlophe ukuthi awanawo umlando omuhle wamagoli kuleli dolobha.
IPirates yagcina ukuwina kulawa magceke ngesizini ka-2008/09.
“Kuhleli kushubile uma sihlangana neCeltic,” kusho uDe Sa.
"AmaTuks awinile khona kuleya ndawo ngeSonto kanti nabo kube yinhlanhla yabo. Sahlulwa thina siyodlala khona, kodwa ngiyathemba manje ukuthi sizozimisela."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Akaxolelwe kodwa angabuyi uMalema - Umbono
2012-12-17 15:03
Bloemfontein - Owayengumengameli wophiko lwentsha lwe-ANC owaxoshwa
uJulius Malema uthumele incwadi eqenjini elibusayo eMangaung ecela
ukubuyiselwa umsebenzi wakhe.
UFloyd Shivambu usho kanje
ngoMsombuluko, yena noMalema kanye nalowo owayenguNobhala Jikelele
we-ANCYL uSindiso Magaqa bathumele incwadi eqenjini becela ukuba
kubuyekezwe isinqumo esathathwa ngabo.
Esitatimendeni abasenze ngokuhlanganyela, laba bobathathu bathe bazimisele ngokuziphatha kahle.
"Sisangabalandeli namalungu athembekile e-ANC sifuna ukulungiswa siqondiswe ngaphansi kwemigomo yayo.
Sibe sesibuza abafundi bethu ukuthi kumele yini axolelwe uMalema, ngabe usesifundile na isifundo ngokuxoshwa kwakhe?
Baphendule kanje:
Halalisani Ndlanzi - Angisiboni isidingo saMalema kuthi axolise ngoba efuna
okubuyiselwa eskhundleni sakhe. UMalema akaxolise kuphela nje bese kuthi
abaholi kube yibo abamtshelayo ukuthi bayambuyisela esikhundleni noma cha.
Yena ulitholile ithuba lokuba ngumholi, waphinde wehlisa
isthunzi sikaZuma, wathathela phansi ubuholi bukaKhongolose kusenjalo
akafunanga ukuxolisa ngaleso sikhathi.
Mina ngiyi-ANC
bengingamxolela kodwa cha hhayi ekubuyiselweni eskhundleni sakhe.
Yena
usadinga ukuthi axolise kubalandeli be-ANC nasezakhamuzini Mzansi Africa.
Njabulo Mgabhi - Maqabane! Akaxolelwe usifundile isfundo usezibonile ukuthi ngaphandle
kwe-ANC akayilutho kanti futhi ukubuya kwakhe akusobe kwawubulala
umbutho, kuKhongolose kuhamba indoda umzabalazo uqhubeke.
Hlengiwe Tshovitsho - Ngeke
unamanga ayikho yonke le nto,ngeke ashintshe lo
uyihlongandlebe, akangabuyiselwa, siyamxolela yena kodwa izikhundla
ziyamsanganisa. Akanganikwa akake ezwe naye ukuhlupheka lo xovizwe lo!
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
Disclaimer: INews24 iqhakambisa ukukhuluma
ngokukhululeka nokuzwakaliswa kwemibono eyahlukene. Lokho kuchaza ukuthi
imibono yababhali bezingosi eshicilelwe kuNews24, akuyona imibono yeNews24.
- News24


text:
Kuvalwe isibonelelo sothisha basemaphandleni
2013-01-25 12:01
Johannesburg - UNgqongqoshe woMnyango wezeMfundo eLimpopo uDickson Masemola uthi kumethusile ukuzwa ngokumiswa kwesibonelelo sothisha abasebenza ezindaweni ezisemaphandleni, kusho umkhulumeli wakhe ngoLwesihlanu.
"Ungqongqoshe usezibophelezele ekutheni ahlangane nongqongqoshe kuzwelonke u-Angie Motshekga, ngenhloso yokuthi kuqhutshwe isibonelelo sothisha. Uphoxeke kakhulu ngokumiswa kwale mali," kuqhuba umkhulumeli wakhe uPat Kgomo.
UKgomo uthi ungqongqoshe uzimisele ngokuthi lusheshe luxazululwe lolu daba.
NgoLwesine inyunyana yothisha iSA Democratic Teachers' Union (Sadtu), izwakalise ukuthuka ngokumiswa kwesibonelelo.
"Siyi-Sadtu, sibona lokhu kungukuxhaphaza abasebenzi bethu, angeke sikuvumele," kusho umkhulumeli wenyunyana esifundazweni, uMatome Raphasha.
URaphasha uthi othisha abatshelwanga ngalokhu kumiswa kwesibonelelo.
"Othisha babone mhlaka-22 Januwari ukuthi imiholo yabo seyehlile."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kumele lihlomulise bonke olwama-etolls - Gordhan
2012-09-21 10:04
Johannesburg - UNgqongqoshe wezeziMali uPravin Gordhan uthi abantu abehlise imimoya kuze izolandeleka ngendlela indaba ye-etolling yaseGauteng.
UGordhan uthi inhloso kahulumeni wukuthi ekugcineni lolu hlelo luwinise bonke abantu abathintekayo.
"Eqinisweni wukuthi uma uhulumeni ezimisele ngokuvuka kusasa aqalise indaba yama-etoll, lokho angakwenza kodwa-ke akusiyo inhloso leyo," kusho uGordhan ekhuluma emsakazweni iSAfm.
"Okubalulekile wukuthi kubuyelwe emuva kuMthethosisekelo kubhekwe ukuthi ingatholakala kanjani indlela eya phambili."
"Ngasohlangothini lukahulumeni ngingasho ngingananazi ukuthi uhulumeni uzimisele ngokwanelisa zonke izinhlaka."
Ungqongqoshe uveze ukuthi ikomidi longqongqoshe usihlalo walo ekuyiPhini likaMengameli uKgalema Motlanthe, selihlangane nezinhlaka eziningi ukuzama ukuthola isizombululo odabeni lwe e-tolling.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Kushone abathathu engozini eKZN
2013-01-25 16:27
Durban - Abantu abathathu bashonile ngesikhathi kwehla ingozi yomgwaqo ku-R612, uma uqeda ukudlula eScottburgh, eSouth Coast, kubika izindaba zeNewswatch.
UMnyango wezokuThutha KwaZulu-Natal uthi owesilisa oyedwa kanye nabesifazane ababili balahlekelwe yizimpilo zabo ngesikhathi kuginqika iveni ebithwele abantu abangu-15.
Abangu-12 balimale kambi, kusho okhulumela uMnyango uZinhle Mngomezulu, othi umshayeli uhlulwe ukulawula imoto yakhe ejikeni, yase iginqika.
Kushone umshayeli nabesifazane ababili abakade behleli ngaphambili, abalimele bangeniswe esibhedlela iG.J. Crookes.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kuthiwa i-NUM yayingafuni kwenyuswe amaholo
2013-02-08 14:03
Rustenburg - Inyunyana yabasebenzi basezimayini iNational Union of Mineworkers iyaphika ukuthi yaphazamisa ukukhishwa kwamaholo abavukuzi basemayini yeseLonmin eMarikana, kusho ubufakazi ngaphambi kweKhomishana kaFarlam.
"I-NUM ayisoze yaba nenkinga uma abasebenzi benikwa imali, ingaba mhlampe nenkinga ngohlelo olusetshenziswayo kodwa hhayi ukwenyuswa kwemali," kusho umengameli wenyunyana uSenzeni Zokwana.
Ummeli wabavukuzi uDali Mpofu utshele ikhomishana ukuthi abavukuzi bakholwa wukuthi inyunyana i-NUM yayingahambisani nokuthi benyuselwe amaholo.
Uthi yileso isizathu esaholela ekutheni abavukuzi bangene esitelekeni, mhlaka-11 Agasti.
Kuthiwa umkhulumeni wabasebenzi osenyunyaneni i-NUM, wakhwela wadilika kubasebenzi ababamba umbhikisho.
UMpofu uthi isiteleka sasibanjwe ngabantu abakwi-NUM, abakwi-Association of Mineworkers and Construction Union (Amcu) kanye nabangekho ezinyunyaneni.
Ikhomishana iyaqhubeka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kusakubi eHex River Vallley
2012-11-16 12:01
Johannesburg - Ababhikishi abanolaka bahlasele izitolo bashisa namabhilidi aseSwellendam, eHex River Valley, eWestern Cape, kusho amaphoyisa ngoLwesihlanu.
"Sithole umbiko othi kunodlame oluqhubekayo ababhikishi bashisa izitolo, nokho njengamanje isimo siyalawuleka," kusho okhulumela amaphoyisa aseWestern Cape uLieutenant General Andre Traut.
UTraut uthi amaphoyisa aqaphe isimo ngeso lokhozi, imibiko ithi kuvalwe imigwaqo njengoba ababhikishi beshisa amathayi emgwaqeni futhi bebeke namatshe.
Izindaba ze-eNews Channel Africa (eNCA), zithi kushiswe izitolo ezithengisa utshwala kanjalo nebhusha eSwellendam.
Umbiko uthi ulinganiselwa ku-R120 000 umonakalo odalekile ebhusha, uqhubeke uthi kwebiwe isamba semali engu-R30 000, abezindaba ze-eNCA bathi amaphoyisa asebenzise izinhlamvu zenjoloba ukuhlakaza isixuku.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Zivele enkantolo izithandani ezephule umthetho
2013-01-11 11:01
Johannesburg - Izithandani
zaseNorth West zivele enkantolo eRustenburg Circuit Court ngemuva kokwehluleka
ukwenza njengokomyalelo ovimbela ukusetshenziswa kwempahla yazo, kusho
iNational Prosecuting Authority, ngoLwesihlanu.
Okhulumela
i-NPA esifundazweni uPhaladi Shuping uthe uMarthie no-Andries Mulder bavele
enkantolo ngoLwesine ngemuva kokuba iNkantolo eNkulu yaseNorth West, ikhiphe umyalelo ngoSepthemba 23, 2011.
"Inhloso
yomnyalelo kwakungukumisa ukusetshenziswa kwempahla yabo kuze kuphothulwe
icala ababhekene nalo," usho kanje esitatmendeni.
"Kutholakale
ukuthi uMarthie Mulder uyasoleka ekukhwabaniseleni inkampani iVan Velden and Duffey
Attorneys...kusolakala ukuthi wathatha imali yenkampani wayifaka kwi-account yakhe neyomyeni wakhe. Imali ilinganiselwa ngaphezulu
kuka-R5 million."
Lona wesifazane wayeqashwe
njengonobhala engamele ukuphathwa kwamafayela eVan Velden and Duffey
Attorneys, mayelana nezimali ezisuke zitholwe ngezingozi zomgwaqo.
NgoNovemba,
kutholakale ukuthi abakwa Mulders basuka bayohlala kwenye indawo
kwase kwenziwa uphenyo olunzulu.
"Ngokombandela
womyalelo wenkantolo, uMulder unomsebenzi wokuthumela incwadi efungelwe
ekhombisa imali ayisebenzisile nengenile zinyanga zonke,” kusho uShuping.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kulimale abathathu kudutshulwa eMall eKapa
2012-10-26 09:19
Cape Town - Abantu abathathu badutshulwe balimala esehlakalweni sokubamba inkunzi enxanxatheleni yezitolo iN1 City Mall, eKapa, kusho umbiko wephephandaba Cape Times ngoLwesihlanu.
Umbiko uthi unodagada ungene ngaphakathi elande imali, kuthiwa ube esehlaselwa ngamadoda amabili akade ehlome ngezibhamu.
Umsebenzi obonile kwenzeka isehlakalo uthe omunye kulaba, udubule unogada onyaweni, nokho uthe ukwazile ukuphindisela.
"Angimazi ukuthi usikhiphe kanjani isibhamu, kodwa yena usikhiphle, ube esedubula umsolwa oyedwa amahlandla amathathu esifubeni," kusho lo msebensi ongathandanga ukudaluwa.
Kudubuleke nomunye umuntu oyedwa obesendaweni yesehlakalo, umphangi oyedwa ukwazile ukubaleka nebhokisi lemali.
Odubulekile uqashwe ngamaphoyisa esibhedlela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kubulawe obhejane eZimbabwe
2013-01-04 13:07
Harare - Abazingeli babulale obhejane abamhlophe abane esiqiwini eZimbabwe, kusho uMnyango wezamaPaki ezweni.
Lokhu kwenzeke esiqiwini iThetford Estate, mhla lulunye enyangeni.
Okhulumela iZimbabwe Parks and Wildlife Management Authority uCaroline Washaya-Moyo, uthi umkhuba wokubulawa kobhejane bakhishwe izimpondo zabo, yinto engaqali.
Kunokwesabela ukuthi lo mkhuba oqale eNingizmu Afrika, usuqala ukuchapahazeleka nasemazweni angomakhelwane.
"Obhejane abaublelwe, ngabesikisa ababili asebekhulile nowesifazane bese kuba osakhula wesilisa, banenzuzo ka-$480,000," kusho uWashaya-Moyo, esitatimendeni
IZimbabwe kubikwa ukuthi inobhejane okungenani abangu-700, abangu-19 babulawa nyakenye bezingelwa, phambili kwalokho kwabe kuzingelwe abangu-23.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kushone umuntu umshayeli eshaya 'isidudla'
2012-12-10 07:37
Johannesburg - Zimkhalele owesilisa oshayise wabulala umuntu obehamba ngezinyawo ngesikhathi eshaya 'isidudla' ngemoto yakhe e-Ikageng, kusho amaphoyisa aseNorth West.
“Le ndoda, ebishayela iVW Golf, kusolakala ukuthi ibishaya isidudla ngemoto kuMogolodi Street yase ishayisa umuntu obehamba phansi. Uzamile ukubaleka kodwa izakhamuzi zambamba," kusho okhulumela amaphoyisa uSergeant Philani Nkwalase.
Lo mshayeli kusolakala ukuthi ubecwile ezinkambeni zikaFaro.
Uphinde washayisa abanye abantu abane ngesikhathi ezama ukubaleka.
Umsolwa kulindeleke avele eNkantolo yeMantshi yasePotchefstroom ngecala lokubulala ngokungenhloso.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
OweNFP uphunyuke emlonyeni wejeleComment on this story
MLUNGISI GUMEDE
LISHAYWE ngoswazi oluncane ilungu le-NFP uMnuz Vusi Khoza izolo ngesikhathi ligwetshwa iminyaka emithathu elengisiwe yiNkantolo yeMantshi yaseThekwini mayelana necala lokudala uthuthuva emphakathini.
Yize uKhoza ethole lesi sigwebo kodwa ukugcizelele ukuthi akajabule ngalesi sinqumo ngoba uyakholelwa ekutheni umsulwa kuleli cala.
Uthe okumjabulisayo ukuthi leli cala lango-2009, okwashona kulo abesilisa ababili bokufika selize lafika ekugcineni.
Uveze ukuthi belimhlukumeza emoyeni limumoshela nesikhathi.
“Unkosikazi wami, indodana yami noNkulunkulu bayazi ukuthi ngangingekho endaweni yesigameko njengoba kade ngasho naphambilini ukuthi anginacala,” usho kanje.
UKhoza uthe uzolwa kuze kufike ekugcineni ukuqinisekisa ukuthi utholwa emsulwa.
“IMantshi isichithile isicelo sami sokudlulisa icala kodwa ngizobheka ezinye izindlela ngibone ukuthi ngingaliyisa kanjani icala phambili,” usho kanje.
Uthe angeke aze ajabuliswe ukuthi isigwebo sakhe asitholile silengisiwe kodwa abe egwetshiwe. UKhoza uthe ufuna ukuthi umuntu onecala agwetshwe kuthi omsulwa akhululwe.
“Ngizolibikela iqembu lami ngesinqumo senkantolo yilona elizothatha isinqumo sokuthi kwenzakalani ngekusasa lami njengoba ngingazange ngiye ejele,” usho kanje.
Owesilisa obesebhokisini noKhoza, uShaun Jacobs (27) yena ugwetshwe iminyaka emihlanu ebhadla ejele mayelana necala lokucekela phansi impahla, ukudala uthuthuva emphakathini nokuzama ukubulala.
Ummeli kaKhoza, uMnuz Simo Mkhize uthe bazozama ukuthi basidlulise lesi sigwebo ngoba banenkolelo yokuthi enye inkantolo ingafinyelela esinqumeni esihlukile kunalena yeMantshi yaseThekwini.
“Ubufakazi obethulwe enkantolo buveza ukuthi uKhoza wayengekho endaweni yesehlakalo futhi akazange abambe qhaza ndlelathize kulesi sigameko,” kusho uMkhize.
UMshushisi kuleli cala uMnuz Blackie Swart unxuse inkantolo ukuthi ikhiphe isigwebo esizothumela umyalezo emphakathini mayelana nokuthi ukuhlaselwa kwabokufika akwamukelekile.
Yethula isigwebo iMantshi uNkk Farida Mohamed, ithe kufanele ikhiphe isigwebo esizofundisa abammangalelwa siphinde sigculise nomphakathi obulilandela nsuku zonke leli cala.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UMarques uncome ezakhe
2013-02-27 10:02
Johannesburg - Umqeqeshi weMoroka Swallows uZeca Marques uthi uhlabeke umxhwele ngendlela ezakhe ezidlale ngayo ngesikhathi zithela othulini i-Orlando Pirates, emdlalweni wangoLwesibili ebusuku.
IBhakabhaka liphinde lakhala ngaphansi, lidlilwa ngo 3-2, kulo mdlalo obanjelwe eDobsonville
Stadium.
Lo mqeqeshi owaziwa ngokukhumula ibhantshi uma ezakhe zishaya igoli, wenze okungajwayelekile ngesikhathi eqinisela, engalikhumuli iZinyoni zishaya phakathi.
"Kade sizilungiselela lo mdlalo. Ngibatshele ukuthi uma bengakwazi ukuncisha iPirates ithuba, singakwazi ukunqoba umdlalo," kusho uMarques.
"Ngiyajabula ukubona ukuthi abadlali babuyelwe wumfutho."
Umqeqeshi wePirates uRoger De Sa uthe abadlali bakhe balahle amathuba amaningi.
Ishaywa nje iPirates, ibuya ekuthelweni ngehlazo yiqembu elingaziwa iMaluti FET College, eyayishaya ngo 4-1, ngoMgqibelo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kuyasolisa eyokufihlwa kweye e-tolling - DA
2012-10-15 12:02
Johannesbdurg - Imininingwane yenkontileka ye-electronic toll collection (ETC) akumele ibe yimfihlo, kusho i-Opposition to Urban Tolling Alliance (Outa) ngoMsombuluko.
"Akumele kube yimfihlo. Imali yabakhokhibentela lena esetshenziswe ukukhokhela ama-tolls, ngakho abakhokhi bentela kumela bazi ukuthi imali yabo yenzani," kusho uSihlalo we-Outa, uWayne Duvenage.
Kodwa akukho abengakwenza ngemuva kokuba i-Outa ivumile ukusayina isivumelwano esiyimfihlo, kusho uDuvenage.
Uthe lena bekuyiyona ndlena i-Outa ebingakwazi ngayo ukuthola ngenkontilela ye-ETC ukuze ilungiselele ukufaka icala enkantolo.
Ngenyanga edlule, iNkantolo yoMthethlsisekelo yasiguqula isinqumo esivimbela ukusebenza kwe-etolling.
I-Democratic Alliance ithe ukusayinwa kwesivumelwano esiyimfihlo kuyasolisa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
http://isizulu.news24.com/NingizimuAfrika/Basale-bedinga-kusha-eThekwini-20121227
Basale bedinga kusha eThekwini
Durban – Ingaphezulu kwekhulu imindeni ezama ukuhlanganisa izinto kancane kancane kulandela ukucekeleka phansi kwamakhaya ayo ngenxa yomlilo emijondolo ekuPalmiet Road eThekwini endaweni yaseClare Estate, kubika iNewswatch.
Umlilo ucekele phansi imijondolo ngosuku olwandulela uKhisimusi washisa imizi engu-85.
Bangaphezulu kuka-150 abantu abasale dengwane.
Nakuba ingakacaci imbangela yomlilo, amaphoyisa akholelwa ukuthi umlilo uqale emjondolo oshiywe kuvutha kuwo ikhandlela.
Abantu ababili belashelwa izilonda zokusha esibhedlela.
UMnikelo Ndabankulu, osenhlanganweni Abahlali baseMjondolo, uthi iningi lemindeni ekhahlamezekile yileyo esemaholidini.
“Abanye babo abasiboni isidingo sokuphuthuma babuye ngoba impahla yabo, imizi nakho konke okunye kushile.”
UNdabankulu uthi labo okwenzeke lo mshophi besezindlini zabo, bacushiswe emahholo omphakathi, ngesikhathi besakha kabusha imizi yabo.


text:
Ibhungu lisikwe ijwabu labulawa
2013-01-23 08:16
Johannesburg - Ibhungu, 18, litholakale eKutlwanong linqunywe uqhoqhoqho lase lisikwa ijwabu, kusho umbiko wamaphoyisa aseFree State ngoLwesibili.
USergeant Puling Motsoeneng uthe isidumbu sitholakale ngoMgqibelo sibonwa umuntu obezihambela ngasemayini iTshepo.
"Uthe angabona amachaphazelo egazi, wasola wase eyawalandela. Uthuke woma ngesikhathi ezithela kulesi sidumbu somfana silele edamini legazi sisagqoke umfaniswano wesikole."
Uthe uthishanhloko waseJC Mature High School umhlonze njengoLerato Samuel Nyala.
Akukaboshwa muntu.
- Landela
IzindabaNews24 kuTwitter
- SAPA


text:
Bangase baboshwe abangazinaki izingane
2012-12-21 12:50
Johannesburg - Bangase babekwe icala abazali abangazinaki izingane zabo emabhishi agcwele ngokweqile njengoba kuyisikhathi samaholidi, kuxwayisa uMasipala weTheku.
UChristo Swart, nonguSihlalo wekomidi elijutshwe ukuba liqikelele ukuphepha kwezingane ngamaholidi, uthe sekuyisikhathi sokuthi umthetho udlale indima yawo.
"Umasipala uwenza ngokuqikelela umsebenzi wawo, ngakho nabazali kumele benze okufanayo," esho.
Eminyakeni edlule, uthe bekuba nezingane ezihlala lapho kugcinwa khona izingane ezidukile izinsuku, abazali bavele uma sekuthanda bona.
"Kuyinto ebuhlungu kakhulu ezinganeni."
USwart uthi kuqwenguka uma sekushone ilanga kubazali ukuthi izingane azikho eduze kwabo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Makabekwe icala uJiba - DA
2013-02-06 12:02
Johannesburg - I-DA isicele ukuba lowo oyinhloko yezokushushisa uNomgcobo Jiba abekwe icala yinkantolo ngemuva kokwehluleka kwakhe ukukhipha amakhasethi amayelana nodaba lukaMengameli Jacob Zuma, kubike iThe Star ngoLwesithathu.
ULwesibili bekungusuku lomnqamulajuqu lokuba kuphendulwe i-DA ngemuva kwesicelo eyasenza ngoJanuwari 21.
I-National Prosecuting Authority nommeli kaMengameli Zuma bahlulekile ukuletha izimpendulo ngoLwesibili.
Emaphepheni ayo, i-DA iwachithile amazwi kammeli kaZuma uMichael Hulley athi isicelo esifakwe uZuma siyimfihlo, yathi uJiba kuzomele akuveze ukuthi akaphambene nomyalo wenkantolo ngokhluleka ukunikezela izinkulumo eziqoshiwe.
NgoMashi ngonyaka odlule, iNkantolo eNkulu yokuDluliswa kwamaCala yanika iNPA izinsuku ezingu-14 zokuba ikhiphe imiqulu, ngaleso sikhathi eyayikuMokotedi Mpshe, owayeyinhloko yezokushishisa.
Nokunguyena owanquma ukuhoxisa amacala eyethweswe uZuma ngo-2009, ngoba ethi icala lakhe linepolitiki phakathi. Wenza leso sinqumo ngoba ezwe izinkulumo eziqoshiwe (spy tapes).
Kunokuba baziveze lezo zinkulomo, ezasezibhalwe phansi, ngo-Ephreli ngonyaka odlule, i-NPA yavele yazinika uHulley.
Ngokusho kweThe Star, ikuchithile lokho okubekwe yi-NPA ukuthi imiqulu iqukethe izinto eziyimfihlo ezimayelana nemizebenzi kaMengameli uZuma.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ngicela ukusebenzisa umuthi ejele - Gcabashe
2012-10-17 12:02
Bongani Gina noZazi Nxele, Daily Sun
Pietermaritzburg - Isigilamkhuba esinguSibusiso Gcabashe esasizenza umculi kaMaskandi uMgqumeni, sivelile ngaphambi kweNkantolo yeMantshi eMgungundlovu mayelana namacala okudlwengula, ukukhwabanisa, ukuqamba amanga, ukweba kanye nokuzama ukweqa.
Ekuveleni kwake, utshele inkantolo ukuthi uhlaselwa yizithunzi ezimnyama, wathi ucela usizo lwenyanga, kubika iDaily Sun.
Ummeli wakhe uJohan Botha ucele inkantolo ihlehlise leli cala ethi kudingakala imiphumela yegazi engakabuyi, uGcabashe onezingane ezingu-13, ulindele ukuthi kuhlolwe igazi ezinganeni zakhe ezine.
IMantshi uRose Mogwela walile ukuhlehlisa icala, ummeli wase enquma ukuhoxa kulo.
UGcabashe uphenduke umtshingo ubethwa ngubani, watshela inkantolo ukuthi impilo yakhe isengcupheni ejele wathi ucela usizo.
Uthe uphenduka impumputhe futhi abantu ahlala nabo bathi ubuso bakhe buphenduka busabeke.
Umshushisi u-Irene Neyt ucele inkantolo ukuthi ikushaye indiva okushiwo nguGcabashe, wathi lona uphile saka ekhanda, imantshi yona ithe angeke ikwazi ukusiza uGcabashe ngokumtholela inyanga njengoba umuthi ungavumelekile ejele.
Icala lihlehlisiwe.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
I-ANC e-E Cape ikhankasela uZuma
2012-10-17 08:16
Johannesburg - I-ANC e-Eastern Cape isithumele ithimba ezifundazweni ezintathu ukuba liyokhankasela uMengameli Jacob Zuma ukuba aphathe ihlandla lesibili, kusho umbiko weDispatch Online ngoLwesithathu.
UNobhala wesifundazwe u-Oscar Mabuyane uthe leli thimba eliholwa nguSihlalo e-Eastern Cape uPhumulo Masualle, selike lahlangana nezinhlaka zeqembu KwaZulu-Natal, eMpumalanga naseFree State.
"Sihlela imihlangano nezinye izifundazwe ukuthi singayigcina kanjani i-ANC ibumbene," esho.
I-African National Congress e-Eastern Cape iphumele obala ngokuthi izogqugquzela amagatsha ayo ukuba akhankasele ukubuyiselwa kukaZuma esihlalweni, nePhini lakhe uKgalema Motlanthe, uNobhala Jikelele uGwede Mantashe noSihlalo uBaleka Mbethe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Utholwe elenga obesolwa ngokudlwengula
2013-02-21 08:35
Ingrid Oellermann, The Witness
Pietermaritzburg - Indoda, 50, eyabekwa icala lokudlwengula indodakazi yayo iphindelela eThekwini, itholakale izikhungile ngosuku olwandulela olokuyofaka isicelo sebheyili enkantolo eMgungundlovu.
Umsolwa ubebhekene nezinsolo zokuthi wakhulelisa indodakazi yakhe yaze yakhipha isisu.
Owamaphoyisa uLieutenant Joey Jeevan ukuqinisekisile ukuthi isiboshwa sitholakale silenga esitokisini esisesigcemeni sakwa-J eMgungundlovu, eNew Prison ngabo-20:50 ngoLwesibili.
Amaphoyisa athi le ndoda, engeke ikhishwe igama layo, ukuze kuvikelwe isisulu, isebenzise amashidi ukuzikhunga.
Ngokwamaphepha asenkantolo umufi ubesolwa ngokudlwengula ephindelela indodakazi yakhe, 12, eThekwini.
Waphinde wabekwa icala lokutholakala nesibhamu nezinhlamvu okungekho emthethweni.
- Landela
IzindabaNews24 kuTwitter
- The Witness


text:
Uqhuba kahle uMandela - Ungqongqoshe
2012-12-10 16:53
Johannesburg - Owabe enguMengameli wezwe uNelson Mandela, uqhuba kahle kakhulu esibhedlela alaliswe kuso,” kusho uMnyango wezokuVikela ngoMsombuluko.
UNgqongqoshe uNosiviwe Mapisa-Nqakula ume wakhuluma nabezindaba, ngaphandle kwesibheslela soMbutho i-1 Military Hospital, ePitoli.
UMandela, 94, impilo yakhe yaqala ukuba ntekenteke kusukela ngo-2011.
"Uqhuba kahle kakhulu," kusho ungqongqoshe
"Kubalulekile ukuthi sikhuleke futhi udaba singaluthatheli phezulu."
IHhovisi likaMengameli nalo likhiphe umbiko lisho ukuthi utata, usesimweni esikahle esibhedlela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
WASHINGTON DC—
IMDC ekhokhelwa nguMnu Welshman Ncube ithi ayisiyongxenye yesinqumo esithethwe nguMongameli Mugabe lenhloko kahulumende uMnu Morgan Tsvangirai ngoMvulo sokuthi kubunjwe ikomidi yamabandla akuhulumende womanyano ezamele ihlaziye okuhluphayo kusisekelo sombuso esitsha.
UMugabe uhlangane loTsvangirai loMnu Arthur Mutambara bavumelana ukubumba ikomidi le, kwathi ekupheleni komhlangano wabo basebebizake uNcube bamtshela ngenyathelo labo.
Lanxa iZanu PF leMDC zisithi kube lokuvumelana phezu kwalokhu, uNcube ubikwa alile ukwamukela ikomidi le esithi kazwisisi ukuthi ngeyani ngoba kuvele kuleManagement Committee kanye leCopac, eziyizo ezikhokhela uhlelo lokulotshwa kwesisekelo sombuso esitsha.
IMDC kaNcube ikhala njalo ngokungaphathwa kuhle kukaNcube nguMnu Tsvangirai loMongameli Mugabe.
Ngokungavumelani kudaba lolu, iMDC icele iSadc ngeviki edluleyo ukuthi ingenele, njalo izithunywa zayo zifikile eHarare ngoLwesibili ntambama zilanda ukuhlangana lamabandla akuhulumende ngoLwesithathu.
Unobhala jikelele weMDC ekhokhelwa nguNcube, uNkosikazi Priscillar Misihairwmbwi-Mushonga, yena uthi abakungeni okuvunyelwane yiMDC-T leZanu PF.
Ingxoxo loNkosikazi Priscillar Misihairambwi-Mushonga


text:
IGauteng ihamba phambili ngezikweletu
2013-01-15 12:03
Johannesburg - Isifundazwe iGauteng yisona esinesibalo esiphezulu sabantu abanezikweletu, uma kuqhathaniswa nabantu abakwezinye izifundazwe, kusho abakwaSA Institute of Race Relations.
Umbiko wocwaningo lwakwa-SAIRR, uthi okungenani wonke umuntu wesaGauteng, unesikweletu semali engu-R4 260.
Izikweletu zihlanganisa imali yokukhokhela imizi kanjalo nezikweletu ezejwayelekile, ezihlanganisa izikweletu zasezitolo.
Umcwaningi wakwaSAIRR, uGeorgina Alexander uthi abasebenzi bahola imali encane kodwa babolekwe izimali ezinkulu, uthi lokhu kwenza kube nzima ukuthi bakwazi ukukhokhela izikweletu zabo.
"Isifundazwe iGauteng siphinda sibe nabantu abahola kakhulu, nalokho kunomthelela ekutheni babolekwe kalula, ekugcineni kwenza isifundazwe sihambe phambili ekubeni yiso esinesikweletu esiphezulu."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
BULAWAYO—
Abesifazana beZimbabwe bathi bayaqhubeka ngemizamo yokuthuthukisa amathuba abo kwezenotho yelizwe kanye lakwezombusazwe okuvezwe ngubiko owethulwe yinhlanganiso yomanyano wamazwe womhlaba eye United Nations Development Programme 2011 Global Human Development Report ukuthi kusasilela.
EleZimbabwe ngelinye lamazwe abikwa esasilela ekuphakamiseni amalungelo lamathuba abesifazana nxa kuqathaniswa lamanye amazwe emhlabeni jikelele.
I-UNDP ithi iZimbabwe ikusibanga sokulikhulu phose lamatshumi amabili – 118 phakathi kwamazwe alikhulu lamatshumi edlula amane-146, ekunanzeni inhlalakahle yabesifazana.
Impumela le ivela ekuthini inhlangothi eziqakathekileyi ekuvuseleleni inotho yelizwe ezigoqela ezemigodi, ezokulima kanye lokwethekelelwa kwelizwe zonke zisaphethwe njalo zigcwele abesilisa.
Kubika intathelizindaba yeStudio 7 uNothando Sibanda ekoBulawayo.
Udaba lukaNothando Sibanda lwentuthuko yabesifazana


text:
Wenza umyalelo kaJesu uMandela
2012-07-18 10:04
Cape Town - Kunesisho samaRoma esithi uma useRoma yenza njengoba kwenza amaRoma, lokho kusho ukuthi ingathi uyisihambi bese uba mude ushaye imithetho.
Nami ngokukholwa wukuthi ngingumhambi emhlabeni, futhi ngikhethiwe ukuthi ngibe seNingizimi Afrika, ngabe angibenzi ubulungiswa uma ngingase ngingenzisi okwabaningi bakuleli ngibungaze usuku lokuzalwa lukababa uNelson Mandela.
Angisiso neze isishoshovu sezombusazwe noma isishoshovu nje sokuthile, nokho ngokubona ilukuluku labaningi kanjalo nokufunda imibhalo nami ngizithole ngithinteka ngabona ngimelwe wukuthi ngithi 'ngiyabonga Tata Mandela'.
UMandela njengabaningi naye wayengakweleti muntu inkululeko, ngalokho wayengakwazi ukuthi athalalise asonge izandla alindele ukuthi bakhona abanye abazosukuma balwele inkululeko yeNingizimu Afrika.
Kodwa-ke uma uzalwe nenhliziyo yobuholi nobuqhawe, ngiyacabanga akubi lula ukuhlala ubukele ube ubona izinto zonakala.
Uthando nobuqhawe uMandela aba nakho yikona okwamenza wasukuma walwa.
Mina ngokwami angilwazi ubandlululo, angikaze nakanye ngizithole nginyamanambana ngoba nakhu ngimnyama, ngalokho ngiyacabanga ngifanelwe wukuthi ngithi ‘ngiyabonga’ kubantu abenze isimo saba yilokhu esiyikho manje.
Abazali bami bakwazi ukungiyisa ezikoleni ezingcono, ngikhule ngikwazi ukudlala nezingane zazo zonke izinhlanga, lokhu abantu abazalwe ngaphambidlana kwami abakwazi.
Nanamuhla ngikwazi ukubuka umlungu emehlweni ngisho lokho engifuna ukukusho ngaphandle kokusaba ukuthi kuzothiwa kukhona itulo esiphezu kwalo noma ngisabe ukuthi umlungu ungcono kunami.
Cha angisho ukuthi bekungakuhle konke ngikhula, phambilini ngake ngambona ubaba ongizalayo eshaqwa ngamaphoyisa, eboshelwa into engatheni.
Nokho ukungagqami kukababa wami ekulweleni inkululeko noma ekubeni yisisulu sobandlululo angikuboni kunginika igunya noma isizathu esiphelele ukuthi ngingaqhakambisi umengameli wethu wokuqala wentando yeningi.
Ezinyangeni ezimbalwa ezedlule saba nokudideka ngesikhathi sibona ummeli we-ANC uGcina Malindi ekhihla isililo eNkantolo eNKulu eGoli.
Abantu abaphawula bathi uMalindi ukhaliswa yiminjunju yangesikhathi sikahulumeni wobandlululo.
Ziningi izinto namanje ezithi uma zenzeka kuvuke izinseka, njalo uma ngibona ezinye zalezi zigameko ngiba namahloni ngidabukele izishoshovu ezazidela zithi zilwela inkululelko, ngidabukela kakhulu imindeni yalabo abasala empini.
Impela uma ngingase ngithi anginandaba nabaholi abangaphambi kwami abangilwela, balwela nezwe lonke ngabe angifanelwe wukubizwa ngowesifazane, phela umuntu wesifazane udalelwe ukuba nozwelo nokunakekela.
Uzwelo nokunakekela nothando ngamagama angasali ngaphandle uma kuchazwa uMadiba, lokho kumele kuhlale obala kunoma ngubani ohlaziya izinto.
OkaMadiba wanqaba nezwe noma esevalelwe ekhoneni, angilazi namanje ilukuluku elabe limphusha, angisazi futhi nesibindi esingaka ukuthi sabe sinqamuka kuphi.
Angeke ngihlale iminyaka engu-27 ejele kuze ngizokhombisa ukuthi ngiyikhathalele iNingizimu Afrika, kodwa engingakwenza wukuba ngowesifazane umndeni kanjalo nabangaziyo abangaziqhenya ngaye.
Mhlampe uma loyo naloyo kithi sonke engase aphume ekhosombaneni azivalele kulo azame ukubona umhlaba nezwe lethu kangconywana, kukhona esingakuzuza.
Uma uqhathanisa iNingizimu Afrika namanye amazwe amaningi ezwenikazi, nakanjani uyawubonakala umehluko.
Abantu bakhala ngokungabikhona kwamathuba omsebenzi, ukugcwala kwabantu bokufika kanjalo nokungalingani kwethu ezimalini, ngiyavuma, yebo, kukhona okusamele kulungiswe, kodwa ake nje sizinike umzuzwana sibone izwe lethu ukuthi lingcono kangakanani uma liqhathaniswa namanye amazwe.
Encwadini kaJohane 15:13 uJesu watshela abafundi bakhe ukuthi uthando olukhulu ongalukhombisa, kubantu elokunikela ngempilo yakho.
UMandela wanikela ngempilo yakhe, ngiyacabanga wakhombisa uthando olwanele kimi.
Ayikho into enginayo engingayinika uTata, kodwa ngiyazi kungamthokozisa ukungibona mina nabantu bonke siqhubeka senza leli lizwe izwe elingcono.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
Singaxhumana ku-Ntombizenele Mtshali noma ku-zanelewakwamtshali@gmail.com
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ayayigxoba amaphoyisa kaMasipala weTheku
2012-07-20 10:03
Durban – Amakhulu amaphoyisa kaMasipala weTheku kulindeleke ukuba abhikishe ngaphandle kwehholo ledolobha ngoLwesihlanu emizameni yawo yokuphoqa izikhulu zeTheku ukuba zixoshe inhloko yamaphoyisa kamasipala u-Eugene Nzama, kubika iThe Mercury.
NgoLwesibili, amaphoyisa kamasipala anikeza uS’bu Sithole amahora angu-48 ukuba aphendule isicelo sawo sokuba kuxoshwe uNzama esikhundleni sakhe.
UNzama owanikwa isikhathi esiyisipesheli sokuba aphumule ngasekhaya ngenyanga eyedlule, usanda kubuyela emsebenzini, okuyinto ekhalise abasebenzi, izinyunyana kanye nabemboni yamatekisi.
Ngesikhathi uNzama esanikwe isikhathi sokuphumula ngasekhaya, uSithole wacela uVincent Ngubane oyinhloko yethimba lezinhlekelele, ukuba asheshise ukubhekela izinto uNzama akhuleka ukuzenza.
Amaphoyisa athi uNzama wakhahlela zonke izinhlelo zokwneza izinguquko kwezamaphoyisa kamasipala.
IPhini likaNobhala weSA Municipal Workers Union uNkosenhle Madlala uthe lo mbhikisho ozothatha amahora amane uzoba nomthelela kwezamaphoyisa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Owe-IFP usefudukele ku-NFP
2013-02-04 08:31
Durban - Iqembu iNational Freedom Party (NFP) lamukele isibalo esingavezwanga samalungu amasha aqhamuka ku-IFP, okubalwa uStanley Dladla eSahlumbe, esifundeni sasoThekela.
Ngesikhathi ebuzwa ukuthi bebebangaki abantu abahambele lo mcimbi, okhulumela i-NFP kuzwelonke uMaliyakhe Shelembe uthe nje bakhiphe izikibha ezingaphezu kuka-2 000.
Umholi weqembu uZanele Magwaza-Msibi uthe la malungu amasha ayingxenye yomkhankaso weqembu okhethweni lwangonyaka ozayo.
“Yize sizobe singenele ukhetho lukazwelonke okokuqala ngonyaka ozayo, ukujoyinwa ngomakadebona kwezepolitiki njengoMnuz Dladla kusinika ithemba," kusho uMagwaza-Msibi esitatimendeni.
UDladla, nongusomabhizinisi nowake waba yiMeya yasoThukela, uthe ufuna ukubeka icala amaphoyisa ukuze anxeshezelwe ngo-R1 million ngokuboshwa kwakhe okungekho emthethweni ngo-2011, esolwa ngokudayisa amadayimane negolide nokutholakala nezibhamu ezingekho emthethweni.
Ebuzwa ngokuhamba kukaDladla, okhulumela iNkatha Freedom Party uJoshua Mazibuko uthe kuyilungelo lakhe, njengoba i-IFP ingavimbi muntu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Isoka livume elokubulala intombiComment on this story
NONTUTHUKO NGUBANE
KUVUKE umunyu eNkantolo eNkulu yaseMgungundlovu ngesikhathi indoda yomlungu ichaza ngendlela eyabulala ngayo intombazane emnyama eyayithandana nayo eminyakeni emibili edlule.
UGerald Rosselloty (39) izolo utholwe enecala lokubulala uNksz Nokwazi Ntuli owabe eneminyaka engu-28 ngaleso sikhathi, emuva kwengxabano eyaqubuka phakathi kwabo emuva kokuphuza utshwala.
Lezi zithandani zazikipitile eHilton ngaphandle kwaseMgungundlovu, kanti uNksz Ntuli wayehlala eHlalakahle, eGreytown.
UGerald ubekhala mi izinyembezi ngesikhathi ezivumela icala.
“Ngamshaya ngokushesha, imizuzwana nje embalwa. Angizange ngimklinye. Konke engakwenza kuye ngakwenza ngesandla. Ngangimkhulu futhi nginamandla kunaye. Washayeka kabi, ngicabanga ukuthi wawa, wabe eseshayeka odongeni. Ngamthatha ngayomlalisa embhedeni mina ngaqhubeka ngaziphuzela ekhishini. Sengiyolala ngamfica engasaphefumuli,” kusho uGerald.
Eqhubeka uthe wavele wathuka, wakhetha ukumthatha ngeshidi lombhede ayelele kuwo wamfaka emotweni yakhe.
“Sekudlule isikhathi ngihamba ngemoto ngingazi ngiyaphi, ngafika ndawana thizeni lapho engamkhipha khona ngase ngimshisa. Emuva kwalokho ngabuyela endlini ngafika ngaqhubeka nokuphuza.
Ngazama ukulala kodwa ngehluleka, ngangilokhu ngicabanga ngaye. Ngabe sengishisa indlu maqede ngathatha izikhiye zemoto ngahamba ngingazi ukuthi ngiyaphi,” kusho yena.
IJaji uRishi Seegobin ukucacisile ukuthi ngeke kusamsiza uRosselloty ukuvuma icala manje ngoba uchithe isikhathi eside edlala ngesikhathi senkantolo.
Unina kaNokwazi uNkk Busisiwe Madondo obekhona enkantolo, ugxeke ubudlelwane bendodakazi yakhe nesoka layo eligcine ngokuyibulala.
“Wangiyala lomlungu wabulala ingane yami iyodwa vo.
“Izinto zonakala mhlazane ingane yami iqoma lo mlungu. Mhlawumbe ngabe iyaphila nje ukube ayizange ithandane nomlungu, ikhethe elinye ibala,” kusho uNkk Madondo.
URosselloty kuvele ukuthi ubenesikhwele esixakile njengoba ubengafuni lutho ngentombi yakhe.
Yize umsolwa evumile ukuthi waba nesandla emacaleni amabili kodwa elokudlwengula indodakazi yakhe uliphikile.
UGerald kulindele ukuthi agwetshwe namuhla, uMshushisi wecala neJaji baveze ukuthi amacala abhekene nawo mabi kakhulu nokungenzeka athole udilikajele.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UZuma uhalalisele uHollande
2012-05-07 07:31
Johannesburg - UMengameli wakuleli uJacob Zuma uhalalisele uFrancois Hollande ngokunqoba ukhetho lobumengameli eFrance, kusho uMnyango wezokuXhumana kwamaZwe.
“Sithanda ukuthatha leli thuba sihalalisele uMnuz Hollande kanye nabantu baseFrance ngokhetho olungabanga nazihibe,” kusho uZuma esitatimendeni.
“Sikulangazelele ukuqinisa amaxhama ezombusazwe nawezohwebo ngaphansi kobuholi bukaHollande.”
UHollande uqumbe phansi uNicolas Sarkozy kulolu khetho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
I-DA ikhathazekile ngodlame ku-ANC
2012-11-30 14:02
Johannesburg - Udlame okuqhubekayo eNorth West phakathi kwamalungu eANC luyakhathaza, kusho iDemocratic Alliance ngoLwesihlanu.
Okhulumela i-DA uChris Hattingh uthe ukuzama ukubulala uNobhala wesifundazwe uKabelo Mataboge ngoLwesihlanu ekuseni kukhombisa ukungabekezelelani.
"Ukulwa kwamalungu okuqhubekayo ezigabeni zesifundazwe nasezindaweni zasemakhaya, akuhlanganise nalutho nokungaboni ngasolinye mayelana nemigomo, kodwa kubangwa ukuphatha nezimali.
"Kucacile nje ukuthi i-ANC eNorth West ayinabuholi, njengoba uNdunakulu uThandi Modise eshaywa ngesithende.
Udokotela uRuth Segomotsi Mompati onguNobhala wesifunda we-ANC, uSolly Matobo, ukuqinisekisile lokhu kudubula okwenzeke ngaphandle komuzi kaMataboge eMmabatho ngezithuba zabo-03:00.
Uthi ufonelwe unkosikazi kaMataboge nobezwakala ukuthi uthukile, base bephuthuma khona.
"Siphuthume saya khona, kodwa sahlangna naye endleleni ebaleka elibhekise ehhotela. Sibe sesimthatha," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA